ЎзА - Саъй ҳаракатларимиз – Ўзбекистон ғалабаси учун!\nСпорт. Ҳамманинг қулоғига ёқадиган сўз. Бу сўз жаранглаганда, ҳар бир оиладан ҳеч бўлмаганда икки кишининг таъбир жоиз бўлса, қулоғи тикраяди. Унинг натижалари, мамлакатимиз спортчилари эришган ютуқлар ҳақидаги ахборотлар ҳаммамизга ғурур ва ифтихор бағишлайди.\nБугунги кунда юртимизда жисмоний тарбия ва спортни оммалаштириш, аҳоли, айниқса, ёшлар ўртасида соғлом турмуш тарзини тарғиб қилиш учун зарур шарт-шароитлар ва инфратузилмани яратиш, мамлакатимизнинг халқаро спорт майдонларида муносиб иштирок этишини таъминлаш борасида изчил ишлар амалга оширилмоқда. Аҳолининг кенг қатламларини спорт билан шуғулланишга ва соғлом турмуш тарзи юритишга жалб этиш, халқаро спорт майдонларида Ватанимиз шарафини муносиб ҳимоя қилишга қодир спортчиларни тарбиялаш, уларни ҳар томонлама қўллаб-қувватлаш чоралари кўрилмоқда.\nМамлакатимизда жисмоний тарбия ва спортни оммалаштириш ижтимоий сиёсатнинг муҳим йўналишларидан бири сифатида ҳаётимизга кириб келмоқда. Айниқса, болалар спортини ривожлантириш куннинг долзарб вазифасига айланган. “Жисмоний тарбия ва спорт тўғрисида”ги қонуннинг 23-моддасида 16 ёшга тўлмаган болалар, шунингдек, ногирон ва етим болаларга спорт ҳамда соғломлаштириш хизматлари бепул кўрсатилиши белгилаб қўйилган. Ушбу қонун талаби мамлакатимизнинг барча минтақаларида бир хилда ижро этилмоқда.\nБинобарин, болалар саломатлигини мустаҳкамлаш, ёш авлодни баркамол этиб тарбиялаш орқали жамиятда соғлом турмуш тарзини қарор топтириш долзарб вазифаларга айланган. Пировардида, турли касалликлар, болалар ўртасида зарарли одатларнинг олди олинмоқда. Энг муҳими, ёшларда юксак маданият, ватанпарварлик туйғулари шаклланмоқда. Бу соҳада эришилаётган ютуқлар халқимизни тўлқинлантириб, барчамизга ғурур-ифтихор бағишламоқда.\nБиргина ўтган йилнинг ўзида спортчиларимиз Осиё ўйинларида 21 та олтин, 24 та кумуш ва 25 та бронза, жами 70 та медални қўлга киритиб, умумжамоа ҳисобида 5-ўринни эгаллаганлиги, жорий йилнинг ўтган даврида ҳам халқаро спорт мусобақаларида 145 та олтин, 134 та кумуш ва 163 та бронза, жами 442 та медаль қўлга киритилганлиги албатта, қувонарли натижалардан бўлиб, спорт давлат сиёсати даражасида эканлигидан нишона. Президентимизнинг юртимиз спортини турли йўналишлар бўйича ривожлантиришга оид қатор фармон ва қарорлари айнан ана шундай ва бундан ҳам юқори натижаларни кўзлаб қўйилган тамал тошидир.\nХусусан, “Жисмоний тарбия ва спорт соҳасида давлат бошқарув тизимини тубдан такомиллаштириш чора-тадбирлари тўғрисида”ги, “Маданият ва спорт соҳасида бошқарув тизимини янада такомиллаштириш чора-тадбирлари тўғрисида”ги фармонлари ҳамда “Кураш миллий спорт турини янада ривожлантириш чора-тадбирлари тўғрисида”ги қарори спортни ривожлантиришда муҳим дастуриламал ҳужжат бўлиб хизмат қилмоқда. Шунингдек, соҳани бошқаришни такомиллаштириш мақсадида Жисмоний тарбия ва спорт вазирлиги ташкил этилганлиги, 2019-2023 йилларда жисмоний тарбия ва оммавий спортни ривожлантириш концепцияси тасдиқланганлиги муҳим аҳамият касб этади.\nАҳолининг жисмоний тайёргарлиги ва саломатлиги даражасини белгиловчи “Алпомиш” ва “Барчиной” махсус тестларини ўтказиш тизими жорий этилди. Аҳамияти кун сайин ортиб бораётган Беш муҳим ташаббус ҳамда “Обод қишлоқ” ва “Обод маҳалла” дастурлари доирасида спорт объектлари ишга туширилиб, ёшлар спортга фаол жалб этилмоқда. Олимпия ўйинлари, жаҳон ва Осиё чемпионатлари ғолиби бўлган 204 нафар спортчи туман ва шаҳарларга бириктирилди, айримларининг спорт мактаблари очилди.\nБугун биз бу ишлар ёки рақамлар билан чекланиб, бу ишларга маҳлиё бўлиб ўтиришимиз керак эмас. Президентимиз ҳам буни алоҳида таъкидлаб келмоқда. Жорий йил 4 сентябрь куни бўлиб ўтган жисмоний тарбия ва спортни ривожлантириш, халқаро мусобақаларга тайёргарликни кучайтириш масалаларига бағишланган видеоселектор йиғилишида ҳам давлатимиз раҳбари бу борада олиб борилаётган ишлар етарли эмаслигини таъкидлаб, спортга бўлган эътиборни янада кучайтириш зарурлигини таъкидлади.\nЙиғилишда 2020 йилда\nТокиода бўлиб ўтадиган XXXII ёзги Олимпия ўйинларига тайёргарлик аҳволи қониқарли эмаслиги, қатор спорт федерациялари ва ҳокимликлар юқори натижаларни таъминлайдиган спортчиларга шароит яратишга етарлича эътибор берилмаётганлиги, Миллий олимпия қўмитаси, Жисмоний тарбия ва спорт вазирлигига саралаб олинган спортчиларнинг яқин ойларда ўтказиладиган халқаро мусобақаларда юқори ўрин эгаллаб, Олимпиадага лицензияни қўлга киритишлари учун янада кенг шарт-шароит яратиш бўйича берган кўрсатмалари ҳам бу соҳани доимий ривожлантириб бориш борасида бир зум ҳам чалғимаслигимиз зарурлигидан, бу соҳада ҳали қиладиган ишларимиз кўплигидан дарак беради.\nВидеоселектор кўпчиликда катта таассурот қолдирди. Президентимизнинг аҳолини, айниқса, ёшларни оммавий спортга кенг жалб этиш масалаларига тизимли равишда эътибор қаратиб келаётганлиги кишини хурсанд қилади, албатта. Чунки, ёшлар бизнинг келажагимиз ва уларнинг ҳар томонлама етук шахс бўлиб етишишларида спортнинг ўрни беқиёсдир. Айниқса, чекка ҳудудларда жойлашган умумтаълим мактабларидаги шароитларга жудаям кучли эътибор қаратиш лозим. Мактаблардаги спорт залларининг ҳолати, жисмоний тарбия ўқитувчиларининг касбий маҳорати ва билимларини ошириш долзарб масалалардан биридир.\nЎзбекистон “Адолат” социал-демократик партияси ҳам ўз фаолиятида ёш авлодни спортга кенг жалб қилиш бўйича бир қатор ишларни амалга ошириб келмоқда. Жумладан, жорий йилнинг март, апрель ва май ойларида партия томонидан бутун мамлакат бўйлаб белбоғли кураш бўйича “Адолат” кубоги мусобақаси ташкил этилди. Ушбу мусобақада мамлакатимизнинг мингдан ортиқ шу спорт тури билан шуғулланувчи ёшлари қамраб олинди. Гарчи, бу ишлар денгиздан томчи бўлсада, “Адолат” партияси ҳам мамлакатимизда спортни ривожлантириш ва уни кенг ёйишда, аҳоли саломатлиги, айниқса ёш авлоднинг баркамол авлод бўлиб вояга етишида ўз ҳиссасини қўшади.\nАгар биз биргаликда мамлакатимизда спортни ривожлантириш борасида амалга оширилаётган ишларни қўллаб-қувватласак, Президентимиз фармон ва қарорлари ижросини таъминласак, спортчиларда ватанпарварлик ва муваффақиятлар билан ғурурланиш ҳиссини кучайтирсак, уларни руҳлантириш чораларини кўрсак, ўйлаймизки, марра бизники.\nХуллас, юртимизнинг бугунги ёшларига ҳавас қилса арзийди. Истиқлол шарофати билан буюк аждодларимизга муносиб авлод шаклланмоқда. “Бўшалса ўзади ўзбекнинг оти”, деганларидай, янгича шароит, озод ва эркин ҳаёт, ёшларга оид давлат сиёсати, спортни ривожлантиришга бўлган Президентнинг узлуксиз эътибори ўзининг улкан самараларини бермоқда.\nАлбатта, ҳар бир спортчимизнинг ғалабаси – юртимиз ғалабаси, Ўзбекистон ғалабасидир!” Зеро, бизнинг фарзандларимиз ўз ғурурини, ўз халқини, ўз Ватанини шарафлайдиган жасур ўғил-қизлардир. Ҳамиша ва ҳар қачон ғалаба шавқи билан яшаётган ёш Ватандошларимизга келгуси мусобақа ва XXXII Токио ёзги олимпиадасида улкан зафарлар тилаймиз.


Ўзбекистон интернет тезлиги бўйича халқаро рейтингдаги ўрнини яхшилаб олди - UzNews.uz\n19 февраля, 12:38 189 0\nЎзбекистон интернет тезлиги бўйича халқаро рейтингдаги ўрнини яхшилаб олди\nАйни вақтда мамлакатда мобиль интернет тезлиги 12,94 Мбит/с ни ташкил этмоқда.\nOokla компаниясининг Speedtest.net сервиси 2021 йил январь ойи натижаларига оид янги маълумотларни эълон қилди. Унга кўра, Ўзбекистонда аниқланган ва мобиль интернет тезлиги бўйича ўсиш қайд этилди.\nУнга кўра, аниқланган интернет тезлиги (Fixed Broadband) бўйича Ўзбекистон умумий рейтингида иккита позицияга кўтарилиб, 94-поғонани эгалламоқда. Юклаш бўйича тезлиги эса 34,62 Мбит/с ни ташкил этди.\nЎзбекистон АКТ вазирлиги таъкидича, сўнгги икки йилда Ўзбекистонда интернет тезлиги 3 бараварга – 10,89 Мбит/с дан 34,26 Мбит/с гача ўсган. Бу борада умумжаҳон рейтингида эса 2020 йил бошида 104-ўриндан 94-ўрингача кўтарилган.\n17 Февраля, Среда 717 0\n25 Января, Понедельник 1999 0\n27 Января, Среда 1641 1\n23 февраля, 19:06 554 0\n24 февраля, 09:55 535 0\n25 февраля, 11:45 428 0\n23 февраля, 17:12 365 0\n25 февраля, 12:55 352 0


10:52 22.12.2020 (Янгиланган 11:12 22.12.2020)\nЯнги штамм одатийга нисбатан тезроқ тарқалади. Европаликлар ўз чегараларини ёпмоқдалар. Вируснинг янги мутацияси ҳақида нималар маълумлиги ҳақида ҳикоя қиламиз\nТОШКЕНТ, 22 дек — Sputnik. Буюк Британияда SARS-CoV-2 янги мутацияси аниқланди. Мамлакат бош вазири Борис Жонсон баёнотига кўра, янги штамм жуда катта тезликда тарқалмоқда ва аҳолидан катта эҳтиёткорликни талаб қилади.\nХусусан, 14 декабр куни Британия соғлиқни сақлаш вазири Мэтт Хэнкок олимлар мамлакатда коронавируснинг мутацияга учраган турини аниқлашгани ҳақида хабар қилган эди. Ўша вақтда Қироллик жанубида янги штамм билан беморланганлар сони мингтага яқин бўлиши мумкинлиги тахмин қилинган эди.\n19 декабр куни шошилинч ташкил этилган матбуот-анжуманида бош вазир Борис Джонсон SARS-CoV-2нинг янги штамми — касалликнинг дастлабки вариантига нисбатан 70% юқумлироқлигини маълум қилганди.\nҲукумат маслаҳатчиси сэр Патрик Валлан сўзларига кўра, коронавируснинг янги тури олдингисига нисбатан 23 та фарқга ҳамда катта тезликда тарқалиш хусусиятига эга.\n20 декабр куни Борис Жонсон Лондон ва Британияда жанубида чеклов чоралари кучайтирилиши ҳақида эълон қилган эди.\nЯнги штамм Буюк Британияда пайдо бўлганми ёки четдан олиб кирилганми, ҳозирча маълумотлар аниқ эмас. Аммо вируснинг янги мутациясини Дания, Нидерландлар ва Австралияда аниқлашган.


Икки табиб — www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариИкки табиб\nБир бор экан, бир йўқ экан, қадим замонда Бухоро шаҳрида камбағал Аҳмад супургичи бўлган экан. Унинг хотини ва бир ўғли бор экан. Қийналса ҳам эр-хотин ўғлини мактабга берибди. Ўғли одобли, ақлли, зеҳнли бўлганидан қийинчиликларни енгиб, мактабни битиргач, мадрасага кирибди.\nОтаси ҳар куни супурги бойлаб сотиб, боласини қўллаб турибди. Ниҳоят ўғли мадрасани ҳам яхши тамомлабди. Боланинг номи Одил экан. Одилни ўқитган муллалар унинг қобилиятига қойил қолибдилар. Ота-онаси энди оғзимиз ош-га етди, деб суюнганларида, мударрислар “Бола ҳали ёш, домлалик унга тўғри келмайди”, деб унга иш бермабдилар. Лекин бола идрокли бўлиб, домлалар билмаган нарсаларни билар экан. Одил ишсиз қолганидан ота-онаси қайғуриб, ўғлига ҳунар ўргатишга аҳд қилишибди. Одилга ҳам бу гап маъқул тушибди.\nОтаси махсидўз косиб ўртоғига шогирдликка бермоқчи бўлиб, ўғлини етаклаб кетаётса, Юсуфбой табиб уларни дўконга таклиф қилиб, ҳол-аҳвол сўрагач:\n— Бу бола ким? — дебди.\n— Ўғлим, исми Одил, яқинда мадрасани тугатди, мударрислар ёш, деб иш беришмади. Шунинг учун ўғлимни махсидўз ўртоғимга шогирдликка олиб кетяпман, — дебди Аҳмад ака. Юсуфбой табибнинг фарзанди йўқ экан, у:\n— Аҳмад ака, ўғлингизни менга шогирдликка берсангиз. Дори тайёрлаш ва табибчиликни ўрганади. Мен ўзим сизга ёрдам қилиб тураман, ўғлингиз ҳам хабар олиб туради. Ўғлингизни ўзимга ўғил қилиб олсам. Кампирим ҳам хурсанд бўларди. Уйингизга тез-тез юбориб тураман, — дебди. Аҳмад ака ўйлаб кўриб, рози бўлибди. Юсуфбой табибникида ўғлини қолдириб, ўзи қайтиб кетибди. Юсуфбой табиб Одил билан суҳбатлашиб, дўконидаги дориларнинг номлари билан таништириб, нархларини айтибди, дўконни қандай тутиш тўғрисида ҳам тушунтирибди. Бир неча кун ўтмай табибнинг иши юришиб кетибди. Юсуфбой табиб ҳам “Ўғлим қутли келди”, деб суюнибди. Юсуфбой табиб оқкўнгил одам экан, у Одилнинг ота-онасига ёрдам бериб турибди. Одил эса табиблик ҳунарини ўргана бошлабди. Юсуфбой табибнинг шон-шуҳрати бутун шаҳарга тарқалибди.\nКунлардан бир кун шу шаҳарнинг қозиси ўғлини Юсуфбой табибнинг олдига олиб келиб:\n— Шу ўғлимга ҳунарингизни ўргатсангиз, — деб илтимос қилибди. Қози ўғлининг одамларни тузатишини эмас, балки кўпроқ мол-дунё топишини ўйлаб шундай қилган экан. Юсуфбой табиб ҳам йўқ дея олмасдан қозининг ўғлини шогирдликка олибди. Унинг исми Жобир экан. Жобир табибликка унчалик қизиқмаса ҳам, отасидан қўрққанидан ўргана бошлабди. Юсуфбой табиб ҳам Одил билан Жобирга бирдек қарар, иккаласига ҳам табиблик сир-асрорларини бирдек ўргатар экан.\nОрадан бир неча йиллар ўтибди. Одил билан Жобир бир-биридан қолишмайдиган табиб бўлиб етишибдилар.\nКунлардан бир кун Юсуфбой табиб иккала шогирдини олдига чақириб:\n— Ўғилларим, мана, иккаланг ҳам табибликни ўрганиб олдиларинг. Энди сенларга насиҳатим шуки, пули йўқ экан деб дори бермасдан камбағал, бева-бечораларни қийнаманглар. Эл-юрт олдида таънага қолманглар. Ақл билан иш қилиб, манманликка берилмасдан, бир-биринг билан маслаҳатлашиб иш тутинглар. Энди сизларга рухсат, табиблик қилаверишинг-лар мумкин, — деб уларга оқ фотиҳа бериб жўнатибди. Орадан бир неча кун ўтгандан кейин Юсуфбой табиб оламдан ўтибди.\nОдил устозининг ўлганини эшитиб, бориб таъзияси ўтгунча устозиникида бўлибди. Жобир эшитса ҳам қадам босмаб-ди. Иккаласи бир шаҳарда табибчилик қилишар экан. Одил камбағал, бева-бечораларга раҳмдиллик қилиб, дори-дармонларни текинга бериб юборар экан. Бойлардан эса икки ҳисса ошиқ олар экан. Жобир Одилнинг обрўси кўтарилиб кетаётганини кў-ролмабди. Отасининг гапига кириб, кунлардан бир кун Одилнинг олдига келиб:\n— Одил, сенга бир маслаҳат билан келдим. Менимча икки табибга бир шаҳар торлик қилади, шаҳарда ё сен, ё мен бўлишим керак, — дебди. Одил унга:\n— Шаҳар кенг, сенга ҳеч зарарим тегаётгани йўқ, сени ҳам менга зараринг теккани йўқ. Ундан кўра, келишиб ишлайверсак бўлмайдими? — дебди. Жобир унга:\n— Кел, бўлмаса бахтимизни синаймиз: бир-биримизни меҳмон қиламиз. Биринчи бўлиб сен бизникига келасан, олдингга нима таом қўйсам ейсан. Кейин мен сеникига меҳмонга бораман, мен ҳам нима берсанг эб, нима ичирсанг ичаман. Нима бўлса пешанамиздан кўрамиз. Шунга нима дейсан? — дебди.\nОдил ҳам ноилож рози бўлибди. Орадан бир неча кун ўтгандан кейин Жобир Одилни уйига чақирибди. Одил эса меҳмондорчиликка бормасдан аввал беш-ўн челак сут олиб келиб қўйибди. Кейин меҳмон бўлиб, Жобирнинг уйига борибди. Жобир Одилнинг олдига дастурхон ёзибди ва дастурхонни ноз-неъматлар билан тўлдириб ташлабди. Зиёфат орасида бир пиёла заҳар олиб келиб Одилнинг қўлига берибди. Одил заҳарни ичибди-ю, уйига кетибди. Одил уйига бориб, челакдаги сутларни ичиб, ошқозонини тозалаб, заҳарланишдан қутулиб қолибди. Орадан бир неча кун ўтибди. Шарт бўйича Одил Жобирни меҳмонга чақирибди ва олдига дастурхон ёзибди. Меҳмонни жуда яхшилаб зиёфат қилибди. Жобир ҳам уйига сутни ғамлаб келган экан. У сергакланиб, Одил қачон заҳар беришини кутибди. Одил эса Жобирга заҳар бермасдан олдига яхши таомлар қўйиб, яхши сўзлар билан кузатибди. Жобир ўзининг қилган ишига пушаймон бўлиб, Одилдан узр сўрабди.\nШундан кейин бир-бирига озор бермасдан, бир-бири билан маслаҳатлашиб иш қилибдилар.\n← Аввалги Аввалги Беш жонлини бежон қилган Баҳодир\nКейинги → Кейинги: Жоҳил подшо ва Абу Али


“Ўткан кунлар“ романини инглиз тилига таржима қилган америкалик олим Ўзбекистон халқига мурожаат қилди. - Nurzamon.uz\n“Ўткан кунлар“ романини инглиз тилига таржима қилган америкалик олим Ўзбекистон халқига мурожаат қилди.\nЎзбекистоннинг АҚШдаги элчихонаси маълумотларига кўра, америкалик олим, АҚШ Ҳарбий-денгиз академиясининг Минтақавий тадқиқотлар маркази собиқ директори, А. Қодирийнинг “Ўтган кунлар” китобининг инглиз тилига таржимаси муаллифи Марк Риз коронавируснинг дунёда тарқалиши муносабати билан Ўзбекистон халқига мурожаат қилди.\nМ. Риз фаолиятини 1994 йилда АҚШ тинчлик корпусида кўнгилли сифатида бошлаган. Унинг йўналиши Ўзбекистон бўлди ва 1996 йилгача у ерда ишлади. М. Риз республикада кўп вақтини Фарғонада ўтказди ва у мустақилликка эришгандан сўнг водийга ташриф буюрган биринчи америкаликлардан бири бўлди. У, шунингдек, АҚШ Мудофаа вазирлиги ва Давлат Департаментида хизмат қилган, Афғонистонга таржимон сифатида юборилган эди. Давлат Департаментининг қиёсий диншунослик дастурларини бошқарган ва АҚШ ҳукумат дастурларида CА маслаҳатчиси сифатида қатнашган.\nМАРК РИЗНИНГ ЎЗБЕКИСТОН ХАЛҚИГА МУРОЖААТИ:\nБир-бирига боғлиқ бўлмаган иккита воқеани бирлаштирган яна бир апрель ойи келди. Биринчидан, истеъдодли ёзувчи, ўзбек халқининг фарзанди Абдулла Қодирий таваллуд топган кун — 10 апрель яқин. Қодирий “Ўткан кунлар” романи орқали замонавий ўзбек халқининг тарихини, ўз авлодининг орзу ва интилишларини рўёбга чиқара олди. Мен у кўрмоқчи бўлган давлат энди Ўзбекистон эканлигига ишонаман.\nЁзувчининг ҳаёти давомида Ўрта Осиё аҳолиси очлик, касаллик, уруш ва иқтисодий ва сиёсий қўзғолонларни бошдан кечирган. Унинг авлоди ўтган асрнинг энг оғир кунларини бошидан кечирди.\nИккинчидан, коронавирус пандемияси сайёрамизга шафқатсизларча таҳдид қилмоқда ва бу халқаро ҳамжамият учун хавф туғдирди. Маълум қиламанки, хотинимнинг оиласи Тошкентдан. Менинг қайнотам Совет жарроҳининг ўғли бўлиб, у Сталинград ва Минскда хизмат қилган ва яраланган. Қайнонам оренбурглик Яик казак, унинг оиласи Ўрта Осиёга қочишга мажбур бўлган. Нон шаҳри Тошкентга етиб борганларида, уларга Эски шаҳарда бошпана беришган. Хотиним ҳар доим фақат ўзбекларнинг меҳр-муруввати ва марҳамати уларнинг ҳаётини сақлаб қолган пайтларини кўз ёшлари билан эслайди. Ўзбекистон ҳар доим сахий одамларга бой бўлган мамлакат сифатида танилган, тарих давомида халқлар билан савдо-сотиқ орқали фаровон ҳаёт кечиришга интилган.\n1994 йилда Ўзбекистонга келганимда, шароит жуда оғир эди, вазият идеал эмас эди. Лекин мен бугун ўзимга шу саволни бераман: қандай қилиб Ўзбекистон ўз мустақиллигини шу қадар мустаҳкамлай олди? Бу саволга ҳали менда жавоб йўқ. Аммо, чуқур ўйлаб қарасам, бу буюк ўзбек халқининг кўп асрлик мулойим тавозеси, маъқуллаши, Ватанга итоатида деб биламан.\nБир куни Термизга кетаётганимда мени йўлда самарқандлик оила қандай овқатлантиргани эсимда. Яна бошқа сафарга чиққанимда йўлда Тожикистонга кетаётган автобус тўхтаб, ярим тунда мени олиб кетган эди. Мен автобусга кирганимда, барча йўловчилар мени бошқача кутиб олишди ва яна овқатлантириб, нон ва чойларини бўлишишди.\nМактабда инглиз тили ўқитувчиси сифатида Қўқонда ишлаган вақтимда “маъқуллаш” анъанасини ўргандим. Бу шаҳарда сиз кўчада шунчаки сайр қила олмайсиз, кимдир сизга бир бўлак нон ёки чой таклиф қилади. Ўзбек дўстларим — Олмосхон ва Иброҳимжон, Сафаржон ва уларнинг оилалари, Галина ва Виктор, Ҳакимжон — менинг ҳақиқий устозларим. Барчаси мени меҳмон қилишган ва ғамхўрлик кўрсатишган, гўё мен уларнинг яқин қариндошидек. Мен инглиз тилини ўргатган мактабларнинг ўқувчилари мени катта акам деб муносабатда бўлишди. Мен уларни кўп йиллар давомида кўрмадим, лекин улар менинг юрагимдадир, мен уларни ҳар сафар АҚШда эслайман, улар каби ўнг қўлимни юрагимга босиб одамларга салом бераман. Ғарбликлар бу ҳаракатларимнинг моҳиятини тушунишмайди, лекин мен тушунаман ва бу жуда муҳим.\nЎзбекча тавозе менга катта синовларда, қийинчиликларда, катта йўқотишларда, мадад бўлди. Бу шуни кўрсатадики, қодир Тангрининг Ўзи бизни тўғри йўлга йўналтирмоқда.\n“Ўткан кунлар” романининг биринчи саҳифасида Абдулла Қодирий Отабек ва Кумуш образида ҳар бир эркак ва аёлнинг ўзига хос фазилатларини намойиш этади. Қодирий одамларнинг номукаммаллиги ва биз туғилган бир кам дунёда, Худо олдидаги ўрнимиз ва келиб чиқишимиз ҳақида эслатади. “Итоаткорлик” амалиёти бизнинг яратилганимиздан бери мавжуд ажралмас одатларимиздан биридир.\nАзиз дўстлар, биз Абдулла Қодирийнинг туғилган кунини нишонлар эканмиз, унинг ажойиб ҳикояларини шаҳсиятимизни мукаммаллаштириш учун курашда муҳим эканлигини тан оламиз. Шу ўринда мен Румийнинг итоаткорлик ҳақидаги сўзларини Сиз билан бўлишаман. Бу калом қийин пайтларда доим менга куч бериб турди: “Сизга келганларига миннатдор бўлинг, чунки уларнинг ҳар бири Тангридан сизга йўриқнома сифатида юборилган”.\nАбдулазиз Рустамов тайёрлади.


Фаришталарга ишониш иймон арконларидан бўлиб, инсон уларга иймон келтирмагунча мўмин бўлмайди. Фаришталарга иймон келтириш ақийдамиз арконларидан бири эканига далиллар:\nАллоҳ таоло "Бақара" сурасида шундай дейди:\n«Расул унга ўз Роббидан нозил қилинган нарсага иймон келтирди ва мўминлар ҳам. Ҳар бирлари Аллоҳга, Унинг фаришталарига, китобларига, расулларига иймон келтирдилар. «Унинг расулларининг бирорталарини ажратмаймиз», дедилар» (285-оят).\nШу сурадаги бошқа бир оятда эса:\n«Лекин яхшилик – Аллоҳга, охират кунига, фаришталарга, китобга, набийларга иймон келтирган киши дадир», деган (177-оят).\nАллоҳ таоло "Нисо" сурасида:\n«Ким Аллоҳга, Унинг фаришталарига, китобларига, расулларига ва охират кунига куфр келтирса, батаҳқиқ, бутунлай залолатга кетибди», деган (136-оят).\nБас, Аллоҳ таоло ушбу жумлага иймон келтиришни шаръий эътибордаги иймон қилди. Ушбу жумлага иймон келтирганларни «мўмин» деб номлади. Шунингдек, ушбуга куфр келтирганлар «кофир» деб номланадилар.\nПайғамбаримиз соллаллоҳу алайҳи васаллам Жаброилнинг ҳадисида жумладан, қуйидагиларни айтганлар:\n«Иймон – Аллоҳга, Унинг фаришталарига, китобларига, пайғамбарларига ва охират кунига иймон келтирмоғинг ҳамда яхшию ёмон қадарга иймон келтирмоғинг».\nАллоҳ таоло фаришталарга иймон келтиришни Ўзига, илоҳий китобларга, пайғамбарларга, қиёматга ва қазои қадарга иймон келтириш билан бир сафда қўйганига эътибор бермоғимиз лозим.\nАллоҳ таоло Қуръони Каримда фаришталарнинг сифатлари ҳақида бир қанча оятлар нозил қилган. Пайғамбар соллаллоҳу алайҳи васаллам ҳам ўз ҳадиси шарифларида фаришталар ҳақида сиз билан бизга керакли маълумотларни берганлар. Биз ўша сифатларга иймон келтирмоғимиз керак.\n1. Имом Муслим Оиша онамиздан ривоят қилган ҳадисда Расулуллоҳ соллаллоҳу алайҳи васаллам «Фаришталар нурдан яратилгандирлар. Жинлар оловнинг тутунидан яратилгандир. Одам сизга васф қилинган нарсадан яратилгандир», деганлар.\nФаришталар нурдан яралганини ҳозирги замон илми ҳам тасдиқлади. Уламолар: «Фаришталар нурдан яратилганлари учун ҳам, нурнинг тезлиги ҳаддан зиёд бўлганидан ҳам кўзга кўринмайдилар», дейишади.\n2. Аллоҳ таоло "Нисо" сурасида:\n«Масиҳ ҳам, муқарраб фаришталар ҳам Аллоҳга банда бўлишдан зинҳор ор қилмаслар», деган (172-оят).\nБу оятдан улкан бир ҳақиқат англаб олинади.\nУшбу ояти каримада дунёдаги ҳамма-ҳамма – Ийсо алайҳиссалом ҳам, Аллоҳга яқин (муқарраб) фаришталар ҳам Аллоҳга ибодат қилишдан бош тортмасликлари таъкидланмоқда.\nБундан фаришталар Аллоҳ таолога ибодат қилиши ва Унга яқин бўлганлари ҳам борлигини билиб оламиз.\n3. Аллоҳ таоло "Таҳрим" сурасида:\n«Эй иймон келтирганлар! Ўзингизни ва аҳли аёлингизни ёқилғиси одамлару тошдан бўлган оловдан сақланг. Унинг тепасида қўпол, дарғазаб фаришталар бўлиб, улар Аллоҳнинг амрига исён қилмаслар ва нимага буюрилсалар, шуни қилурлар», деган (6-оят).\nБу ояти каримада Аллоҳ таоло мўмин-мусулмон бандаларига ўзларини ва аҳли аёлларини охират оташидан сақлашни буюрмоқда.\nМазкур ўтдан сақлаш гуноҳларни тарк этиш ва тоат-ибодат қилиш билан бўлади.\nУлардан ҳеч ким қочиб қутула олмайди. Шу билан бирга, мазкур фаришталар Аллоҳ таолога мутлақ итоатдадирлар, нима амр қилса, ўшанга оғишмай амал қиладилар. Булар ҳам фаришталарнинг муҳим сифатларидандир.\n4. Аллоҳ таоло "Анбиё" сурасида:\nوَقَالُوا اتَّخَذَ الرَّحْمَنُ وَلَدًا سُبْحَانَهُ بَلْ عِبَادٌ مُّكْرَمُونَ ۝ لَا يَسْبِقُونَهُ بِالْقَوْلِ وَهُم بِأَمْرِهِ يَعْمَلُونَ۝\n«(Мушриклар) «Роҳман фарзанд тутди», дейишди. У Зот покдир. Йўқ! Икром этилган бандалардирлар. Ундан олдин сўз айтмаслар. Улар Унинг амри ила амал қилурлар», деган (26-27-оятлар).\nТурли замон мушриклари Аллоҳнинг фарзанди бор, деб ҳар хил нотўғри эътиқодда бўлганлар. Яҳудий мушриклар «Узайр Аллоҳнинг боласидир», деганлар. Насоро мушриклар: «Масийҳ Аллоҳнинг боласидир», деганлар. Араб мушриклари эса «Фаришталар Аллоҳнинг қизларидир», деганлар. Ҳа, мушриклар Аллоҳга боласи борлик нисбатини бердилар.\n«Роҳман фарзанд тутди», дейишди».\nБу оятда гап араб мушриклари ҳақида кетмоқда. Улар: «Аллоҳ фаришталарни ўзига қиз қилиб олди», дедилар.\n«У Зот покдир».\nАллоҳ бу нуқсондан покдир. Ўзига фарзанд тутиш эҳтиёжи инсонда бор. Аллоҳда йўқ. Бу иш Аллоҳ учун нуқсон ҳисобланади. У эса бундан покдир.\n«Йўқ! Икром этилган бандалардирлар».\nЙўқ, мушрикларнинг гапи нотўғри. Фаришталар Аллоҳнинг қизлари эмас, балки икром этилган бандаларидир.\n«Ундан олдин сўз айтмаслар. Улар Унинг амри ила амал қилурлар».\nФаришталар шунчалик одобли, шунчалик итоатли, шунчалик Аллоҳни улуғлайдиларки, ҳатто Унинг олдида бирор оғиз сўз айтишга ботинмайдилар. Фаришталар Аллоҳ нима амр қилса, сўзсиз амалга оширадилар.\n5. Аллоҳ таоло "Фотир" сурасида:\n«Осмонлару ерни йўқдан бор қилган, фаришталарни икки, уч, тўрт қанотли элчилар қилган Аллоҳга ҳамд бўлсин. (У Зот) махлуқотларда нимани хоҳласа, зиёда қилур. Албатта, Аллоҳ ҳар бир нарсага ўта қодирдир», деган (1-оят).\nДунёдаги барча ҳамду сано, мақтов-олқиш\n«...фаришталарни икки, уч, тўрт қанотли элчилар қилган Аллоҳга» хосдир, муносибдир.\nФаришталар Аллоҳ яратган ўзига хос зотлардир. Бошқа оятларда уларнинг табиатлари, адо этадиган вазифалари ва бошқа хусусиятлари ҳақида сўз юритилган. Бу оятда улар жисмоний тузилишларининг бир қисми, яъни икки, уч, тўрт қанотли бўлишлари ҳақида сўз бормоқда. Биз «қанотли махлуқот» деганда қушларни тушунамиз. Уларда иккита қанот бўлади. Аммо фаришталар ичида иккитадан кўп қанотлилари ҳам бўлар экан. Лекин фаришталарнинг асл тузилишларини Аллоҳнинг Ўзи билади.\nАллоҳ таоло билан бандалари ўртасида элчилик вазифасини ўтаган Жаброил алайҳиссалом ваҳий келтириб турган. У Пайғамбаримиз соллаллоҳу алайҳи васалламга турли ҳолатларда кўринган.\nСаҳиҳ ҳадисларда ривоят қилинишича, Ҳазрати Пайғамбар соллаллоҳу алайҳи васаллам Жаброил алайҳиссаломни асл хилқатларида икки марта кўрганлар.\nБиринчи марта Ҳиро ғоридан тушиб келаётиб, водийда қанотлари билан осмонни тўсиб турганида кўрганлар.\nИккинчи марта Исро кечасида кўрганлар. Ўшанда олти юзта қаноти борлиги, ҳар бир қаноти мағриб билан машриққа етиши айтилган. Бундан фаришталар фақат икки, уч, тўрт қанотли эмас, ундан кўп қанотли ҳам бўлишлари келиб чиқади. Оятда қанотлар сони чегараланаётгани йўқ, балки уларнинг кўп бўлиши айтиляпти. Шунинг учун ҳам оятнинг давомида:\n«(У Зот) махлуқотларда нимани хоҳласа, зиёда қилур», дейилмоқда.\n6. Аллоҳ таоло "Марям" сурасида:\nوَاذْكُرْ فِي الْكِتَابِ مَرْيَمَ إِذِ انتَبَذَتْ مِنْ أَهْلِهَا مَكَانًا شَرْقِيًّا ۝ فَاتَّخَذَتْ مِن دُونِهِمْ حِجَابًا فَأَرْسَلْنَا إِلَيْهَا رُوحَنَا فَتَمَثَّلَ لَهَا بَشَرًا سَوِيًّا\n«Китобда Марямни эсла. У ўз аҳлидан шарқий маконга ажраб чиққанида ва улар билан ўзи орасида тўсиқ олганида унга Ўз руҳимизни юбордик. Бас, у унга бус-бутун одам бўлиб кўринди», деган (16-17-оятлар).\nЯъни «Эй Муҳаммад, бу китобда (Қуръонда) Марямни эсла. Унинг ғаройиб қиссасини зикр эт».\n«У ўз аҳлидан шарқий маконга ажраб чиққанида ва улар билан ўзи орасида тўсиқ олганида...»\nБайтул Мақдисда яшаётган озода, бокира, тақводор қиз Марям қавмидан ажралиб, шаҳарнинг шарқий томонига ёлғиз чиқди. Нимага чиққанини Аллоҳ билади. Эҳтимол, бўйи етган қизларга хос, биров сезиши мумкин бўлмаган сирли иши бордир. Хуллас, ўша ерга чиқиб, ўзи ва қавми орасида тўсиқ олди. Қавмидан ҳеч ким Марямни кўрмайдиган бўлди. У холи ва ёлғиз қолди. Шунда «унга Ўз руҳимизни юбордик. Бас, у унга бус-бутун одам бўлиб кўринди».\nЯъни фаришта Жаброил алайҳиссалом Марямга тўла-тўкис одам сиймосида намоён бўлди. Аллоҳ уни яратган асл ҳолатида кўринмади. Чунки бус-бутун ҳолида кўринса, Марям буткул даҳшатга тушиши мумкин эди.\nДемак, фаришта турли инсонлар шаклига кириб кўриниши мумкин экан.\nЖаброил алайҳиссалом одам шаклида Пайғамбаримиз соллаллоҳу алайҳи васалламнинг олдиларига келганларида, асосан Диҳятул Калбий исмли саҳобийнинг суратларида келганлар.\nАммо баъзи ҳадисларда ҳеч ким танимайдиган одам шаклида келганлари ҳам ривоят қилинган.\nҚуръони Каримда фаришталарнинг баъзи вазифалари ҳақида маълумотлар келган. Биз учун бу масалада ояти карималар асосий манбадир. Келинг, мазкур оятлардан баъзиларини ўрганиб чиқайлик.\n1. Фаришталар Аллоҳ таолонинг каломи ва ҳукмини У Зотнинг бандаларига етказиш вазифасини бажарадилар.\nАллоҳ таоло "Шуаро" сурасида:\nنَزَلَ بِهِ الرُّوحُ الْأَمِينُ ۝ عَلَى قَلْبِكَ لِتَكُونَ مِنَ الْمُنذِرِينَ ۝\n«Уни Руҳул Амийн олиб тушди сенинг қалбингга, огоҳлантирувчилардан бўлишинг учун. Очиқ-ойдин араб тилида», деган (193-194-оятлар).\nУшбу ояти каримадаги «Руҳул Амийн» деганда Қуръони Каримнинг бошқа жойларидаги каби, фаришта Жаброил алайҳиссалом назарда тутилмоқда; «огоҳлантирувчилардан» дегани эса «пайғамбарлардан» деган маънони билдиради.\nЯъни «Эй Муҳаммад, Қуръонни Жаброил сенинг қалбингга пайғамбарлардан бўлишинг учун равшан араб тилида олиб тушди».\nАллоҳ таоло "Ғофир" сурасида:\n«У даражаси юксак, арш эгаси бўлган Зотдир. У Ўз амри ила бандаларидан кимни хоҳласа, ўшанга мулоқот кунидан огоҳлантириши учун руҳни туширур», деган (15-оят).\nАллоҳ таоло даражаси юксак Зотдир. Унинг даражасига яқин келадиган ҳеч бир зот йўқдир. Аллоҳ таоло Арш эгасидир. Шунинг учун ҳаммадан устун ва ҳаммага ҳукмини ўтказувчидир. У Зот нимани хоҳласа, шуни қилади. Унинг хоҳишига ҳеч ким тўсиқ бўла олмайди.\n«У Ўз амри ила бандаларидан кимни хоҳласа, ўшанга мулоқот кунидан огоҳлантириши учун руҳни туширур».\nМулоқот – учрашув кунидан мурод қиёматдир. Руҳдан мурод эса ваҳий ва уни олиб келувчи фариштадир. Даражаси юксак, Аршга эга бўлган, хоҳлаган ишини қиладиган Аллоҳ таоло Ўзи истаган бандасини пайғамбар қилиб, танлаб олади. Ўша бандага руҳни – ваҳийни туширади.\nМутавотир ҳадисларда ваҳийни олиб тушиш вазифаси фаришталарнинг улуғларидан бири Жаброил алайҳиссаломга топширилгани таъкидланган.\n2. Фаришталар Аршни кўтариб туриш вазифасини адо этадилар.\nАллоҳ таоло "Ал-Ҳааққо" сурасида:\n«Ва фаришталар унинг атрофида ва ўша Кунда Роббингнинг Аршини саккизтаси кўтариб турадир», деган (17-оят).\nЯъни Аллоҳнинг Аршини саккизта ёки саккиз турли фаришталар кўтариб турадилар.\n3. Фаришталар жаннат ва унинг аҳлининг хизматини қилиб турадилар.\nАллоҳ таоло "Зумар" сурасида:\n«Ва Роббларига тақво қилганлар жаннатга гуруҳ-гуруҳ қилиб олиб борилдилар. Унга етиб келган чоғларида, унинг эшиклари очилди ва унинг қўриқчилари уларга: «Сизга саломлар бўлсин! Хуш келдингиз! Бас, унга мангу қолувчи бўлган ҳолингизда киринг!» дедилар», деган (73-оят).\nУшбу ояти каримадаги жаннатнинг қўриқчилари фаришталардан бўлиб, улар «хазана» деб аталади.\nАллоҳ таоло "Раъд" сурасида:\nجَنَّاتُ عَدْنٍ يَدْخُلُونَهَا وَمَنْ صَلَحَ مِنْ آبَائِهِمْ وَأَزْوَاجِهِمْ وَذُرِّيَّاتِهِمْ وَالمَلاَئِكَةُ يَدْخُلُونَ عَلَيْهِم مِّن كُلِّ بَابٍ ۝ سَلاَمٌ عَلَيْكُم بِمَا صَبَرْتُمْ فَنِعْمَ عُقْبَى الدَّا\n«Адн жаннатларидир. Унга улар ва уларнинг оталари, жуфти ҳалоллари ва зурриётларидан солиҳ бўлганлари кирарлар. Сўнгра уларнинг ҳузурларига ҳар эшикдан фаришталар кириб: «Сабр қилганингиз учун сизларга салом бўлсин! Оқибат диёри қандай ҳам яхши!» (дерлар) (23-24-оятлар).\n«Адн» жаннатнинг номларидан бўлиб, луғатда «истиқомат жойи, истиқрор ўрни» маъноларини англатади. Демак, мазкур ақл эгалари – мўмин-мусулмонлар ўша сифатларни ўзларида мужассам этиб, бу дунёда уларга амал қилиб яшаб ўтганлари учун қиёматда Адн жаннатларига кирадилар.\n«Унга улар ва уларнинг оталари, жуфти ҳалоллари ва зурриётларидан солиҳ бўлганлари кирарлар».\nМазкур жаннатга ҳузур-ҳаловатлари янада тўлиқ бўлсин учун ота-оналари, эр ёки хотинлари ва ўғил-қизлари ҳам қўшилиб кирадилар. Аммо шарти бор. Ўша ота-оналар, жуфти ҳалоллар ва зурриётлар аҳли солиҳ бўлишлари керак. Аҳли солиҳ бўлмасалар, кира олмайдилар. Адн жаннатлари катта неъмат, унга кирганлар улуғ мақомга эришадилар. Унда кўз кўриб, қулоқ эшитмаган неъматлардан баҳраманд бўладилар.\nБунинг устига «уларнинг ҳузурларига ҳар эшикдан фаришталар кириб: «Сабр қилганингиз учун сизларга салом бўлсин! Оқибат диёри қандай ҳам яхши!» (дерлар).\nБу эса уларнинг ҳузурларини янада зиёда қилади. Инсон бу дунёда ҳам бирор неъматга эришса, ҳузурланади. Аммо яқин кишилар уни ўша неъмат ила муборакбод этсалар, ҳузур янгиланади ва янада зиёда бўлади. Уларга фаришталар салом бериб, хизмат қилиб турсалар, нур устига нур бўлади.\n4. Фаришталар дўзах ишларини ва унинг аҳлини жазолаш вазифасини ҳам бажарадилар.\nАллоҳ таоло "Муддассир" сурасида:\nوَمَا أَدْرَاكَ مَا سَقَرُ ۝لَا تُبْقِي وَلَا تَذَرُ ۝ لَوَّاحَةٌ لِّلْبَشَرِ ۝عَلَيْهَا تِسْعَةَ عَشَرَ ۝ وَمَا جَعَلْنَا أَصْحَابَ النَّارِ إِلَّا مَلَائِكَةً وَمَا جَعَلْنَا عِدَّتَهُمْ إِلَّا فِتْنَةً لِّلَّذِينَ كَفَرُوا لِيَسْتَيْقِنَ الَّذِينَ أُوتُوا الْكِتَابَ وَيَزْدَادَ الَّذِينَ آمَنُوا إِيمَانًا وَلَا يَرْتَابَ الَّذِينَ أُوتُوا الْكِتَابَ وَالْمُؤْمِنُونَ وَلِيَقُولَ الَّذِينَ فِي قُلُوبِهِم مَّرَضٌ وَالْكَافِرُونَ مَاذَا أَرَادَ اللَّهُ بِهَذَا مَثَلًا كَذَلِكَ يُضِلُّ اللَّهُ مَن يَشَاء وَيَهْدِي مَن يَشَاء وَمَا يَعْلَمُ جُنُودَ رَبِّكَ إِلَّا هُوَ وَمَا هِيَ إِلَّا ذِكْرَى لِلْبَشَرِ۝\n«У боқий қолдирмас ва тарк ҳам қилмас. У терини кўп куйдирувчидир. Унинг устида ўн тўққизта (фаришта) бор. Олов соҳибларини фақат фаришталар қилдик. Уларнинг ададини фақат кофирларни синаш учун қилдик. Китоб берилганлар аниқ ишонч ҳосил қилишлари учун. Ва иймонлиларнинг иймони зиёда бўлиши учун. Китоб берилганлар ва мўминлар шак-шубҳа қилмасликлари учун ва қалбларида касали борлар ва кофирлар «Аллоҳ бу билан нима мисолни ирода қилмоқчи?» дейишлари учун. Аллоҳ ана шундай қилиб, хоҳлаганини адаштирур ва хоҳлаганини ҳидоятга солур. Роббингнинг лашкарларини Ўзидан бошқа ҳеч ким билмас. Ва у (дўзах) башар учун эслатмадан ўзга ҳеч нарса эмас», деган (28-31-оятлар).\nУшбу ояти карималарда Аллоҳ таоло нима учун дўзахнинг хизматкорлари фаришталардан бўлгани ва нима учун уларнинг сони ўн тўққизта бўлганини баён қилиб бермоқда.\nЧунки кофирлар томонидан бу масалада кўтарилган шов-шув шуни тақозо қилган. Шунинг учун ҳам қисқа-қисқа Маккий оятлар ичида биргина ушбу узун оят келмоқда.\nАллоҳ таоло бу тушунтиришни бошлаб, оятнинг аввалида: «Олов соҳибларини фақат фаришталар қилдик. Уларнинг ададини фақат кофирларни синаш учун қилдик», дейди.\nБу биринчи ҳикмат.\nДўзах соҳибларининг ўн тўққизта фаришта бўлиши кофирларни фитнага солади. Дарҳақиқат, шундай бўлди ҳам. Абу Жаҳл «Сизлардан юз киши улардан биттасини ушлаб олиб, дўзахдан қутулиб чиқишдан ожизмисиз?» деб масхара қилиб кулди. Яна шунга ўхшаш бошқа гап-сўзлар бўлди. Умуман, ушбу масала кофирларнинг ўз куфрларида чуқур кетишлари учун фитна бўлди.\nДўзах соҳибларини ўн тўққизта фаришта қилишнинг иккинчи ҳикмати:\n«Китоб берилганлар аниқ ишонч ҳосил қилишлари учун».\nЯъни яҳудий ва насронийлар Муҳаммад соллаллоҳу алайҳи васалламнинг ҳақ Пайғамбар эканликларига ва Қуръони Карим ҳақ китоб эканига тўла ишонч ҳосил қилишлари учун. Чунки айни шу гаплар аҳли китобларга нозил қилинган илоҳий китобларда ҳам бор эди. Ўша гапларнинг Қуръони Каримда ҳам келиши уларнинг ишончларини орттирар эди.\nДўзах соҳибларини ўн тўққизта фаришта қилишнинг учинчи ҳикмати:\n«Иймонлиларнинг иймони зиёда бўлиши учун».\nЧунки Пайғамбар соллаллоҳу алайҳи васалламнинг келтирган хабарлари содиқ экани Таврот ва Инжил томонидан ҳам тасдиқланганини билиб, мўмин-мусулмонларнинг иймонлари яна ҳам зиёда бўлади.\nДўзах соҳибларини ўн тўққизта фаришта қилишнинг тўртинчи ҳикмати:\n«Китоб берилганлар ва мўминлар шак-шубҳа қилмасликлари учун».\nБу олдинги гапларни таъкидлаш учундир. Яъни аҳли китоблар ва мўминлар дўзах соҳибларининг ўн тўққизта фаришта экани ҳақидаги ишончларига ҳеч қандай шубҳа қилмасликлари учун.\nДўзах соҳибларини ўн тўққизта фаришта қилишнинг бешинчи ҳикмати:\n«Қалбларида касали борлар ва кофирлар «Аллоҳ бу билан нима мисолни ирода қилмоқчи?» дейишлари учун».\nДарҳақиқат, шундай бўлди ҳам. Мунофиқлар ва кофирлар худди шу гапни қайта-қайта айтдилар, айтмоқдалар.\nОяти кариманинг сўнгида Аллоҳ таоло «Аллоҳ ана шундай қилиб, хоҳлаганини адаштирур ва хоҳлаганини ҳидоятга солур», дейди.\nДўзахнинг хизматини қилувчи фаришталар «забония» дейилади.\n5. Фаришталарга одамларнинг ишларини кузатиб, амалларини ёзиб бориш вазифаси юкланган.\nАллоҳ таоло "Қоф" сурасида:\nإِذْ يَتَلَقَّى الْمُتَلَقِّيَانِ عَنِ الْيَمِينِ وَعَنِ الشِّمَالِ قَعِيدٌ ۝ مَا يَلْفِظُ مِن قَوْلٍ إِلَّا لَدَيْهِ رَقِيبٌ عَتِيدٌ\n«Икки кутиб олувчи ўнгда ва чапда ўтирган ҳолларида кутиб олганда бирор сўз талаффуз қилмас, илло ҳузурида ҳозиру нозир борлар», деган (17-18-оятлар).\nДемак, инсоннинг икки тарафида икки фаришта жойлашган ва улар инсоннинг ҳар бир амали ва сўзларини кутиб оладилар. Оятда уларни «икки кутиб олувчи», деб айтилмоқда.\n«...бирор сўз талаффуз қилмас, илло ҳузурида ҳозиру нозир борлар».\nБиз «ҳозиру нозир» деб таржима қилган икки фариштанинг арабча номи «Рақиб» ва «Атийд»дир. Инсоннинг оғзидан чиққан битта лафз ҳам уларнинг назарларидан четда қолмайди. Улар ҳамиша ҳозиру нозирдирлар, дарров ёзиб қўядилар.\nТаъкидлаш лозимки, Аллоҳ таоло бандасининг амалларини ҳисоб-китоб қилишда бу икки фариштанинг ишига муҳтож эмас. Ўзи ҳамма нарсани комил илми ила билиб туради. Ҳаттоки аввалги оятларда айтилганидек, одамнинг хаёлидан ўтган нарсаларни ҳам билади. Мазкур фаришталар ёзиб боришининг бошқа ҳикмати бор: қиёмат куни инсонга ҳужжат сифатида кўрсатиладиган номаи аъмол ушбу фаришталар ёзган ёзувлар бўлади. Бунга иймон келтириш эса ҳар бир банданинг кўпроқ яхшилик қилишига, ёмонликдан янада кўпроқ четланишига сабаб бўлади.\nАли ибн Абу Толҳа Абдуллоҳ ибн Аббос розияллоҳу анҳудан шундай ривоят қилади: «У зот «Бирор сўз айтмас, магар ҳузурида ҳозиру нозир борлар» ояти ҳақида бундай деганлар: «Ҳар бир яхши-ёмон гапи ёзиб борилади. Ҳаттоки «едим», «ичдим», «бордим», «келдим», «кўрдим» кабилар ҳам. Пайшанба куни унинг иши ва гапи арз қилинади, яхшилиги, ёмонлиги бори қолдирилиб, қолгани ташлаб юборилади».\nИмом Ҳасан Басрий «...ўнгда ва чапда ўтирган ҳолда» оятини ўқиб туриб, «Эй одам боласи, сенинг саҳифанг очилди, икки ҳурматли фаришта сенга вакил қилинди, биттаси ўнг тарафингдаги яхшиликларингни ёзади, иккинчиси чап тарафингдаги ёмонликларингни ёзади, нимани хоҳласанг қилавер, озми, кўпми. Вафот этганингда, саҳифанг беркитилади, қабрингда бўйнингга осиб қўйилади. Қиёмат куни шундай ҳолда қабрингдан чиқасан...» деган эканлар.\n6. Фаришталарга инсонни доимий равишда муҳофаза қилиб юриш вазифаси ҳам юкланган.\n«Унинг олдида ҳам, ортида ҳам таъқиб қилувчилар бор. Уни Аллоҳнинг амри ила муҳофаза қилиб турурлар», деган (11-оят).\nҲар бир одам боласининг «олдида ҳам, ортида ҳам таъқиб қилувчилар бор».\nЯъни унинг ҳар тарафида кузатиб юрувчи фаришталар мавжуд. Ушбу фаришталар ҳақида имом Бухорий раҳматуллоҳи алайҳи ривоят қилган ҳадисда Пайғамбаримиз соллаллоҳу алайҳи васаллам шундай деганлар:\n«Улар сизлар учун алмашиб, кетма-кет келиб турадилар. Кечаси бир хил фаришталар, кундузи бир хил фаришталар келади. Улар бомдод ва аср намозида жам бўладилар. Аллоҳнинг ҳузурига сиз билан тунни ўтказувчилар кўтарилганларида, улардан Ўзи сизларнинг ҳолингизни жуда яхши билса ҳам: «Бандаларимни қайси ҳолда тарк қилдингиз?» деб сўрайди.\nФаришталар: «Уларнинг ҳузурига борганимизда, намоз ўқиётган эканлар, уларни тарк қилганимизда ҳам намоз ўқишаётган эди», дейишади».\n«Албатта, сиз билан бирга сизни хало ва жимоъ пайтидан бошқа вақтда тарк этмайдиган зотлар бор. Бас, улардан ҳаё қилинглар ва уларни ҳурмат этинглар», дейилган.\nЯъни ўша фаришталар у бандани Аллоҳнинг амри ила ҳифз қилиб турурлар. Ушбу жумладаги «ҳифз» сўзи «сақлаш» ва «ёдлаб, эслаб қолиш» маъноларини билдиради. Бандага бириктирилган фаришталар ушбу икки ишни бажарадилар. Яъни бандани турли ёмонликлардан сақлаб турадилар ҳамда қилаётган амалларини ёзиб, ёдда сақлаб борадилар.\nУшбу оят ва ҳадисларга ҳамда шу маънодаги яна бошқа ҳужжатларга суянган ҳолда уламоларимиз қуйидагиларни таъкидлайдилар:\nБандани турли ҳодиса ва ёмонликлардан ҳимоя этиш учун фаришталар навбат билан қўриқчилик қиладилар. Шунингдек, унинг амалларини ёзиб бориш учун ҳам кечаю кундуз маълум фаришталар алмашиб турадилар. Иккитаси ўнг ва чап тарафда туриб, ўнг тарафда турган фаришта яхши амалларни, чап тарафда тургани гуноҳ амалларини ёзиб боради. Яна икки фаришта олд ва орқадан уни қўриқлаб турадилар. Демак, банда доимо тўрт фариштанинг ўртасида юради. Улар кундузи ва кечаси алмашиб туришади.\nАллоҳ, Ўзи юқорида зикр қилганидек, ҳамма нарсаларни, ҳатто бандалар учун ўта махфий бўлган ҳолатларни ҳам жуда аниқлик ила билиб туришига қарамай, ҳар бир бандага тўрттадан фариштани бириктириб қўйгандир. Улардан иккитаси банданинг ҳар бир қилган амалини ўша вақтнинг ўзидаёқ ёзиб қўяди. Бу ҳар бир бандага катта масъулият юклайди. Фаришталардан иккитасининг бандани қўриқлаб туриши эса Аллоҳ уни мукаррам қилганини кўрсатади. Демак, ҳар бир инсон ўша икромга лойиқ бўлиб, ўша масъулиятни ҳис этмоғи керак. Ўзини ўнглашга, тузатишга, Аллоҳнинг розилигини қозонтирадиган амалларни бажаришга уриниши лозим.\nАллоҳ таоло "Анъом" сурасида:\n«У бандалари устидан мутлақ ғолибдир. У устингизга ҳафазаларини юборур», деган (61-оят).\nАллоҳ таоло доимо бандалари устидан ғолибдир, Ўз иродасини ўтказиб турувчидир.\n«У бандалари устидан мутлақ ғолибдир».\nАллоҳ таоло ғолиблигидан бандаларининг ҳар бир ҳаракат ва саканотларини кузатиб, ҳисоб-китобини қилиб туради.\n«У устингизга ҳафазаларини юборур».\n«Ҳафаза» – ҳар бир инсонга бириктирилган фаришталарнинг номи бўлиб, улар қиладиган ишнинг маъносини англатади.\nБиринчи маъно – муҳофаза қилиш, сақлаш маъноси бўлиб, ўша фаришталар ўзлари бириктирилган одамни муҳофаза қилиб турадилар.\nИккинчи маъно – ёд олиш маъноси бўлиб, мазкур фаришталар ўзлари бириктирилган инсоннинг ҳамма қилган иши ва айтган сўзларини ёдлаб боради.\nХулоса қилиб айтганда, инсон бир лаҳза ҳам Аллоҳ таолонинг кузатувидан четда қолмайди. Буни англаган инсон фақат яхшилик қилиб, доимо ёмонликдан четланади.\n7. Фаришталарга руҳларни қабз қилиш вазифаси юкланган.\n«Ниҳоят, бирортангизга ўлим келганда, элчиларимиз камчиликка йўл қўймаган ҳолда уни вафот эттирадир», деган (61-оят).\nБу ояти каримадаги «элчилар»дан мурод жон олувчи фаришталардир.\nАллоҳ таоло "Сажда" сурасида:\n«Сизларга вакил қилинган ўлим фариштаси жонингизни оладир. Сўнгра Роббингизга қайтарилурсиз», деб айт», деган (11-оят).\nОятда одам боласининг ўлими ҳам, тирилиши ҳам ўз ихтиёри билан бўлмаслиги баён қилинмоқда.\n«Сизларга вакил қилинган ўлим фариштаси жонингизни оладир».\nЖонни олишга юборилган фаришта Азроил алайҳиссалом экани маълум ва машҳурдир. Бу дунёда одам боласи ҳеч қачон ўлишни хоҳламайди. Доимо тирикликни истайди. Аммо ажали етса, у қанчалик яшашни хоҳласа-да, вакил қилинган ўлим фариштаси келиб, жонини олади. Шунда у ўз истагига қарши ўлароқ, вафот этади.\n«Сўнгра Роббингизга қайтарилурсиз», деб айт».\nШунингдек, ўлган инсон хоҳишидан қатъи назар, барибир, вақти-соати келганда, Аллоҳнинг амрига биноан қайта тирилади. Қайта тирилиб, Роббига қайтарилади. Ўшанда Робби уни бу дунёдаги амаллари юзасидан сўроқ-савол қилиб, мукофот ёки жазо беради.\nУламолар жумҳури: «Ўлим фариштаси битта бўлса ҳам, унинг ёрдамчилари бор», деганлар.\nФаришталар ҳақидаги маълумотлар сўнгида қуйидаги хулосани эътиборингизга ҳавола этишга ижозат бергайсиз.\nАллоҳнинг фаришталарига иймон келтириш Аллоҳга иймон келтиришнинг ичида бор. Фаришталарга иймон келтиришга Аллоҳ буюрган. Шунинг учун ҳам иймон келтириш лозим бўлган барча нарсалардан олдин Аллоҳга иймон мустаҳкам бўлиши керак, дейилади.\nАллоҳнинг фаришталарига иймон келтириш ҳис этиш аъзолари таъсирига тушмайдиган, улардан юқори бўлган ғайб нарсаларга иймон келтиришнинг бир қисмидир. Инсонни яратган Аллоҳ унинг табиатида ғайб нарсаларга қизиқиш борлигини билганидан, ушбу ғайбий нарсага – фаришталарга иймон келтиришга буюрган.\nЎзи билан доимо фаришта бирга юришига, яхши-ёмон барча ишларини ёзиб боришига ва фаришталарнинг бошқа хусусиятларига иймон келтирган одам фақат яхшилик қилиб, ёмонликдан четда бўлади. Бундай ҳис-туйғу эса ҳар бир одам боласи учун зарурдир.\nИнсонни ҳайвондан ажратиб турадиган нарсалардан бири ҳам ғайбий нарсаларга, жумладан, фаришталарга ишонишдадир. Бундай иймони бор инсон ҳис этиш аъзолари чегарасида, тор жойда ўралиб қолмайди. Балки, тасаввур доираси чексиз бўлади.\nАллоҳнинг фаришталарига бўлган иймон ҳам катта ҳикматларга моликдир. Фаришталарга бўлган иймон ҳар бир шахс, жамият, давлат ва барча инсоният учун кони фойдадир. Аллоҳнинг инсон кўзига кўринмайдиган, чарчамайдиган, ғафлатда қолмайдиган, гуноҳ қилмайдиган, ўзларига берилган амрни сўзсиз бажарадиган ва яна бир қанча олий сифатларга эга бўлган ва «фаришталар» деб номланган аскарлари борлигига иймон келтириш кимга зарар келтирибди?\nМўмин-мусулмон инсон ўзига фаришталар бириктирилганига ишонади. Агар ўзи тўғри юриб, тўғри турса, ўша фаришталар Аллоҳнинг изни ила уни муҳофаза қилишига иймон келтиради. Ўша фаришталарнинг бири яхши амалларни, иккинчиси ёмон амалларни Номаи аъмолига ёзиб бораётганига, Қиёмат куни шу ёзилган нарсалар асосида ҳисоб-китоб бўлишига иймон келтиради. Бу эса ҳар бир инсонни доимо яхшилик қилиб, ёмонликдан қочишга ундовчи жуда кучли омилдир. Бу омил ҳар бир инсон, жамият, давлат учун, барча инсоният учун ўта зарурдир.\nФаришталарга иймон бўлмаган жамиятда эса одамлар хоҳлаган ёмонлигини хоҳлаган вақтда, хоҳлаган жойда қиладиган бўлади. Масалан, иймонсиз жамият мафкурачилари тўқиб чиқарган «виждон азоби» каби нарсалар фойда бермади. Чунки иймонсизда виждон бўлиши умуман мумкин эмас. Оқибатда, иймонсизлар тузуми фаришталар вазифасини жосуслик ва миршаблик ташкилотларига топширади. Улар ҳар бир фуқаро учун ўзига хос «номаи аъмол» юритадилар. Бу эса фақат салбий натижаларга олиб келади, инсоният тарихида мисли кўрилмаган адолатсизлик, зулм юзага чиқади.\nИймонсизлик натижасида инсон табиати ҳам бузилади. Баъзи инсонлар ўзларига бўлган ишончни йўқотиб, қўрқоқ, шахсиятсиз бўлиб қоладилар. Бошқалари эса ҳар қандай ёмонликдан тап тортмайдиган нобакор махлуққа айланадилар.\nШунингдек, фаришталарга иймон бузуқ бўлган юртлар ва халқларда ҳам турли муаммолар келиб чиқади. Уларнинг баъзилари фаришталарни Аллоҳга ширк келтирадилар. Бошқалари эса дев, пари ва ўзга хурофий нарсаларга аралаштириб юборадилар. Оқибатда, турли зарарли урф-одатлар ва тасарруфотлар келиб чиқади. Демак, биз мусулмонлар бошқа нарсаларга иймонимиз каби, фаришталар ҳақида ҳам энг тўғри иймонга эга эканимиз билан фахрланишимиз ва ундан фойдаланишимиз лозим.(“Сунний ақийдалар” китобидан).\n3 йил аввал 7712 fiqh.uz\nҚазо намоз шариат равшанлигида\n3 йил аввал | 88227\n3 йил аввал | 83773\n3 йил аввал | 48993\n3 йил аввал | 47836\n3 йил аввал | 45230\n3 йил аввал | 44250\n3 йил аввал | 42776\n3 йил аввал | 36522\n3 йил аввал | 34244\n3 йил аввал | 30851\n3 йил аввал | 6775\n3 йил аввал | 3749\n3 йил аввал | 4996\n3 йил аввал | 3651\n3 йил аввал | 4545\n6 йил аввал | 6262\n6 йил аввал | 4666\n6 йил аввал | 8529\n6 йил аввал | 6347\n6 йил аввал | 6345


“Еттилик Гуруҳи” вакиллари доллар курсини муҳокама қилмоқда\nШанба куни АҚШнинг Флорида штатидаги Бока Ратон курорт шаҳарчасида “Еттилик Гуруҳи”га аъзо давлатлар молия вазирлари ва марказий банклар раислари учрашдилар.\nБу “Еттилик Гуруҳи”нинг 2004 йилдаги биринчи учрашувидир. Уни ҳамкасбим Фарангис Саид кузатиб бормоқда.\nСУ: Фарангис, учрашувда қандай масалалар муҳокама қилинмоқда?\nФС: Авваламбор “Еттилик Гуруҳи”га аъзо давлатларни эслатиб ўтсам. Улар АҚШ, Канада, Буюк Британия, Германия, Франция, Италия ва Япониядир.\nХабарларга қараганда, бу мамлакатлар молия вазирлари ва марказий банклар раисларининг Флоридада муҳокама қилаётгани - асосий масала – АҚШ долларининг қадрсизланиши. Маълумки, ҳозирда АҚШ иқтисодиёти яхши аҳволда эмас. АҚШ бюджети тақчиллиги ҳам илгарги йилларга қараганда жуда катта. Бу, албатта, Европа ва Осиё мамлакатларига салбий таъсир қилмоқда.\nСУ: Долларнинг қадрзланишини муҳокама қилаётган расмийлар қандай қарорга келишлари мумкин?\nФС: Ҳозирча учрашув давом этмоқда. Унинг натижаларини тахмин қилиш мумкин. Айрим кузатувчилар фикрича, АҚШ доллари курси масаласида бугунги кунда муросага келиш қийин. Маълумотларга кўра, жума куни “Еттилик Гуруҳи”га аъзо Европа давлатлари вакиллари АҚШ долларининг қадрсизланиши ҳамда доллар-евро ва доллар-йена курсларининг кескин ўзгаришига чек қўйиш керак, деб айтганлар.\nХусусан, Европа Марказий Банки раиси Жан-Клод Трише бу ҳақда мана бундай деди:\n- Алмашинув курсларига келсак, уларнинг барқарор бўлиши лозимлигига яна бир бор урғу бериб, курснинг сакрашидан ҳавотир билдирамиз.\nЯпония расмийлари ҳам шунга ўхшаш баёнот беришган, яъни валюта алмашинуви курслари барқарор бўлиши лозимлигини айтганлар.\nСУ: Фарангис, АҚШ Молия Вазирлиги ва Марказий Банки расмийлари Европа ва япониялик ҳамкасблари баёнотларини қандай қабул қилишмоқда?\nФС: АҚШ расмийларига долларнинг қадрсизланиши маъқулдек кўриняпти, чунки маълумки, доллар арзонлашгани оқибатида АҚШнинг экспорт ҳажми анча кўпайган, бу эса Америка иқтисодиётига ижобий таъсир қиляпти.\nЖума куни АҚШ Молия Вазири Жон Сноу айрим бошқа мамлакатлар расмийлари билан учрашди. Учрашувдан сўнг Канада Молия Вазири Ралф Гудалл мана бундай баёнот берди:\n- Булар еттита жуда муҳим давлат бўлиб, улар орасида ўхшашликлар кўп. Албатта, ҳар биримиз вақти-вақти билан бошқа-бошқа муаммоларга дуч келамиз. Аммо, фикримча, “Еттилик Гуруҳи” жуда фойдали халқаро тузилма бўлиб, бугунги учрашувга келган барча вазирлар ва банк раислари мулоқот конструктив бўлишига ишонишяпти, - деб айтди Канада расмийси.\nСУ: Учрашувда “Еттилик Гуруҳи” расмийларидан ташқари бошқа давлатлар вакиллари ҳам қатнашяптими?\nФС: Учрашувга Ироқ ва Афғонистон вакиллари ҳам таклиф этилган.\nИроқ Молия Вазири Комил Ал-Гелоний учрашув иштирокчиларига мурожаат қилиб, Ироқни қайта қуриш ишларига ажратилган молиявий ёрдамни тезроқ мамлакатга юборишни сўради. Марказий Банк раиси Синон Ал-Шабибий эса халқаро ҳамжамият Ироқ қарзларининг сезиларли қисмидан воз кечишига умид билдирди.\nШунингдек, учрашувда, қатнашаётган Афғонистон Молия Вазири Ашраф Ғани Аҳмадзай ва Марказий Банк раиси Анварулло Аҳадийлар ҳали чиқиш қилишмади. Аммо, маълумотларга кўра, уларнинг ҳам халқаро ҳамжамиятдан Афғонистонга кўпроқ ёрдам ажратишни сўрашлари кутилмоқда.


Самаркандда аёл уз кизини зурлаб келган эрини улдирди – КУН УЗ\nГлавная / Жамият / Самаркандда аёл уз кизини зурлаб келган эрини улдирди\n02.02.2019\tЖамият Comments Off on Самаркандда аёл уз кизини зурлаб келган эрини улдирди 682 Показы\nУзбекистонда оилада жанжал окибатида эр хотинини она фарзандларини, аёл эрини улдириб куйгани холатлари хакида Озодлик хабар берган.\nСамарканд вилоятининг Пахтачи туманида яшовчи аёл эрини шиша идиш билан уриб улдирганликда гумонланмокда.\nСамарканд вилояти ИИБсидан олинган маълумотга кура, вокеа 26 январь куни Пахтачи туманининг “Жахонобод” махалласида руй берган.\nУзбекистон Жиноят кодексининг 97-моддаси – Касддан котиллик банди буйича айбланиб, хибсга олинган аёл тергов давомида эри 18 ёшли катта кизини мунтазам зурлаб келганини даъво килган.\nСамарканд вилояти Ички ишлар бошкармаси мулозимининг Озодликка айтишича, 27 январь куни 48 ёшли эркакнинг турли жойларига шиша идиш билан жарохат етказилган жасади топилган.\n– Тергов тадбири давомида ушбу жиноятни 26 январь соат 22.00 ларда Э.У.нинг турмуш уртоги, У.У. уз уйида содир этгани маълум булди. У эрининг юзига шиша идиш билан уриб, тепиб жарохат етказган. Хозир аёл камокда. Холат юзасидан жиноят иши кузгатилиб, тергов харакатлари олиб борилмокда, – деди Самарканд ИИБси мулозими.\nКотиллик руй берган хонадон кушниларидан бири эр-хотин орасида доим жанжал булишини Озодликка айтди.\n– Нима десам сизга, ута хароми одам эди. Хар куни ичиб келиб, хотини ва кизларига доим озор берар экан. Бу котилликдан кейин, хар-хил гап сузлар чикди. Катта кизини зурлаб келган экан. Уша куни ичиб келиб, кичкина кизини зурламокчи булганида хотини куриб колиб, улдирган, – деди котиллик руй берган хонадон кушниларидан бири.\nПахтачи тумани ИИБсининг Озодлик сухбатлашган мулозими хам тергов давомида аёл турмуш уртоги 18 ёшли катта кизини мунтазам жинсий зурлаб келганини айтган.\n– У катта кизини доим жинсий зурлаб келган экан. 16 ёшли иккинчи кизини хам зурламокчи булган экан, аёл аччик устида бутилка билан уриб улдирган. Лекин, хали тергов давом этяпти, – деди ИИБ мулозими.\nУтган йил Хоразмда уз эрини улдириб, ховлисига кумган аёл кулга олинган эди.\n2017 йил августида Самарканднинг Тойлок туманда эса эр хотинини улдириб, жасадини хали куриб битказилмаган дукон учун тайёрланган хонанинг бурчагида бир метр чукур казиб, кумгани хакда Озодлик хабар берган эди.\nХоразмнинг Шовот туманида эса утган йил ноябр ойида 36 ёшли эркак уз турмуш уртогини кишлок чеккасидаги далага олиб бориб, пичоклаб улдириб, кейин устига бензин сепиб ёкиб юборганди.\nУзбекистон Ички ишлар вазирлиги маълумотига кура, 2018 йилда оилавий жанжал окибатида эр хотинини, хотин эрини улдиргани билан боглик етмишдан зиёд холат кайд этилган.\nШулардан 61 тасида эр хотинини, 10 тасида эса, хотин эрини улдирган.\nПред. Тошкентда доимий прописка килиш тартибида узгаришлар юз бериши мумкин\nСледующая Тошкент аэропортида аёлларни фохишаликка йуллаётган жиноий гурух аъзолари ушланди


Рублнинг қадрсизланиши Алишер Усмоновни Россиянинг энг бой одами мақомидан маҳрум этди - Zamin.uz\n21:47 / 17.12.2014\nРублнинг қадрсизланиши Алишер Усмоновни Россиянинг энг бой одами мақомидан маҳрум этди\nЖорий ҳафтанинг икки кунида Россиянинг энг бадавлат 20 кишиси 10 миллиард доллар йўқотди, деб ҳисоблаб чиқди “Bloomberg”.\nАгентликнинг қайд этишича, бунга РТС индекси 2009 йил мартидан бери энг қуйи даражага тушгани ҳамда рублнинг доллар ва еврога нисбатан қадрсизлангани сабаб бўлган.\n“Bloomberg Billionaires” рейтинги маълумотларига кўра, 2014 йил давомида россиялик миллиардер жами 62 миллиард доллар йўқотишган ва эндиликда уларнинг умумий бойлиги 174 миллиард долларга баҳоланмоқда.\nЭнг кўп НОВАТЭК компанияси раҳбари Леонид Михельсон йўқотишга учраган – унинг бойлиги йил бошидан 8,7 миллиард долларга камайиб, ҳозирда 9,2 миллиард долларга тенг. НОВАТЭКнинг 23,5 фоизига эгалик қилувчи Геннадий Тимченконинг йўқотиши эса 7,8 миллиард долларга тенг бўлиб, ҳозирча унда 3,2 миллиард қолган.\nНЛМК пўлат қуйиш гуруҳи раҳбари Владимир Лисин эса йил бошидан бери бойлигининг 42 фоизини (7,5 миллиард доллар) йўқотиб, ҳозирги вақтда 7 миллиард доллар билан рейтингнинг 179-ўрнида бормоқда.\nКелиб чиқиши ўзбекистонлик бўлган Алишер Усмонов эса 6,8 миллиард доллар йўқотиб, Россиянинг энг бой одами мақомини 13,6 миллиард доллари бор Виктор Вексельбергга бой берди. Усмонов ҳисобида ҳозирча 13,4 миллиард бор ва у ҳозирги вақтда жаҳоннинг энг бой 69-одами бўлиб турибди.\n“Bloomberg”нинг қайд этишича, Алишер Усмонов “Мегафон” алоқа операторининг 20 фоиз акциясига эгалик қилади, бу компаниянинг қиймати эса йил бошидан бери 58 фоизга арзонлашди. Россиядаги акцияларидаги йўқотишлар ўрнини Усмонов Хитойдаги Alibaba ва JD.com интернет-компанияларига киритган сармоялари билан нисбатан қоплаб олган.\nЎзбекистондаги 1 декабрдан фаолиятини бошлаган “МТС” алоқа операторининг бош ҳиссадори ҳисобланган “Система” компанияси раҳбари Владимир Евтушенков эса, фоиз ҳисобида, энг катта йўқотишга учраган. “Башнефть” иши бўйича ҳозирча ҳибсда сақланаётган Евтушенков йил бошидан бери 90 фоиз давлатини (жами 9 миллиард доллар) йўқотган ва Россиянинг энг бой 20 одами рўйхатидан чиқиб кетган.\nЙил бошидан бери бойлиги кўпайган ягона рус миллиардери Олег Дерипаска бўлиб турибди. “Русал”нинг 48 фоизи акцияси ҳисобланган Дерипаска ҳозирда 7,5 миллиард доллар эгаси ва жаҳон рейтингида 165-ўринда бормоқда. Бунга “Русал” акцияларининг 101 фоизга ўсгани ва ўз ҳиссадорига 855 миллион доллар даромад келтиргани ҳам сабаб бўлган.\n25-07-2021, 18:16, Жамият\n25-07-2021, 18:48, Маданият\nЯнгиликлар » Иқтисодиёт » Рублнинг қадрсизланиши Алишер Усмоновни Россиянинг энг бой одами мақомидан маҳрум этди\nКеча, 18:50, Маданият\nАрзонлашган доллар ва евронинг расмий курси белгиланди\nДСҚ: «Бир нечта cолиқ ҳисоботларини кечиктирган солиқ тўловчиар жаримага тортилмайди»\n«J.P. Morgan»: 2021 йилда Ўзбекистон иқтисодиёти 8 фоиз ўсишга эришади


Туркия Россия Федерацияси билан Украина ғалласи бўйича олиб борилган музокараларнинг биринчи натижаларини эълон қилди\nТуркия Украинада ғалла бўйича Россия Федерацияси билан олиб борилган музокаралар натижаларини эълон қилди\n22 Iyun 17:37 Жаҳон\nдон дон экспорти МОСКВА МУЗОКАРАЛАР порт ТУРКИЯ УКРАИНА\nТуркия Россия томони билан Украина портларидан ғалла экспорти учун тўсиқни олиб ташлаш бўйича музокаралар натижаларини эълон қилди. Бу ҳақда 22 июн куни Anadolu агентлиги хабар берди.\nҚайд этилишича, икки давлат ҳарбий делегацияларининг Москвадаги учрашуви “конструктив ва жуда ижобий руҳда” ўтган.\nАгентлик маълумотларига кўра, томонлар Украина портларидан дон олиб кетилган юк кемаларини эвакуатсия қилиш масаласини муҳокама қилган ва Туркия, Россия, Украина ва БМТ ўртасидаги музокаралар бўйича келишувга эришган.\nЯқин орада Киев ва БМТ вакиллари билан алоҳида суҳбатлар, сўнгра Туркияда тўртлик учрашуви бўлиб ўтади.\nДунё аҳолисининг 80% дан ортиғи Украинадаги урушни глобал таҳдид деб атайди\nБундан ташқари, музокаралар якунланганидан бир неча соат ўтиб, бир неча кундан бери кутган турк юк кемаси “Азов Конкорд” Мариуполдан жўнаб кетди.\nAnadolu хабарига кўра, турк кемаси Россия томонидан босиб олинган шаҳар портини тарк этган биринчи хорижий кема бўлди.\nФранция ва иттифоқчилар ўз қўшинларини Малидан олиб чиқиб кетишди\nУкраиналик беморлар бутун Европа шифохоналарида даволанмоқда\nБеларус Молдова билан конструктив мулоқотни кутмоқда\nМелбурн: полиция 500 кг дан ортиқ метамфетаминни мусодара қилди


Россияда мудҳиш жиноят — 16 ёшли...\n18.08.2019 20:36 0 4671\nРоссиянинг Ульяновск обласи, Патрикеево қишлоғида мудҳиш жиноят содир этилди. Хабар қилинишича, вояга етмаган шахс томонидан бутун оила аъзолари — 66 ёшли эркак, 69 ва 42 ёшли аёл ҳамда 4 ёшли икки болакай ўлдириб юборилган.\nЎсмир шундан сўнг ўз жонига қасд қилган. Хабар қилинишича, 16 ёшли қотил ўз режасини аввалдан дўстларидан бирига маълум қилган. У овозли хабар юборган ва бобоси ҳамда бувисини ўлдириш нияти йўқлиги, аммо онаси, укаси ва синглисининг ўлимини улар кўтара олмаслиги, шу боис уларни ҳам йўқ қилишга тўғри келиши ҳақида гапирган.\nАйни вақтда ушбу аудиоёзув кимга юборилгани аниқланмоқда. Жиноят болта билан амалга оширилган. Ўсмир ҳаммани ўлдириб бўлгач, ўзига бир нечта жароҳатлар етказган. Унинг жасади уйдан 500 метр узоқликдаги уяли алоқа воситалари антеннаси тагидан топилган.\nАйни вақтда жиноятга ўзаро келишмовчилик ёки руҳий ҳасталик сабаб бўлгани таҳмин қилинмоқда.\nХориж 5 дақиқа олдин\nРоссияда янгиланган Конституция бугундан кучга кирди\nЖамият 02/07, 17:35


ИЛМ ЗАМОН БИЛАН ҲАМҚАДАМ БӮЛСА… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nИЛМ ЗАМОН БИЛАН ҲАМҚАДАМ БӮЛСА…\nЧоп этилган 17 Май 2014\tКӯришлар: 1643\nЯқинда Садриддин Айний номидаги опера ва балет театрида Тожикистон Республикаси Фанлар академиясининг умумий йиғилиши бӯлиб ӯтди. Мажлисда Тожикистон Республикаси Бош вазири ӯринбосари Марҳабо Жабборова, Тожикистон Республикаси Президенти маслаҳатчиси Муҳаммади Сафолов, Тожикистон Республикаси Олий Мажлиси Намояндалар мажлиси, Тожикистон Республикаси Маориф ва илм вазирлиги масъул намояндалари ҳамда Тожикистон Республикаси Фанлар академияси академиклари иштирок этишди.\nМажлисда «Тожикистон Республикасининг 2011-2015 йиллар учун илм ва технология соҳасидаги стратегияси» асосида Тожикистон Республикаси Фанлар академияси президенти, физика ва математика фанлари доктори, профессор Фарҳод Раҳимов ҳамда Тожикистон Фанлар академиясининг бош котиби, академик Ҳаким Ахмедовлар ҳисобот маърузалари қилдилар.\n-Тожикистон Республикаси Президенти, Жаноби олийлари, муҳтарам Эмомали Раҳмон таъкидлаганларидек, жаҳон ҳамма вақт ақлий кучга эҳтиёж сезади, - деди ӯз чиқишида Ф. Раҳимов. – Тожикистон Фанлар академияси учун ӯтган 2013 йил омадли келди. Ӯтган йилда Фанлар академияси томонидан 103 та бунёдкорона ва амалий илмий-тадқиқот мавзуларини қамраб олган еттита соҳавий давлат программалари, республика учун ижтимоий-иқтисодий аҳамияти бӯлган илмий-техника масъалалари ечими, республикада амалга оширилаётган илмий ишларнинг ҳамжиҳатлигини таъминлаш, юқори малакали кадрлар тарбияси, илмий-тадқиқот олиб бориш учун бюджетдан ташқари маблағ манбаларини излаш, келгусида илм соҳасида халқаро ҳамкорликларни йӯлга қӯйиш йӯналишида кӯзга кӯринарли ишларни бажардилар.\nМажлисда қайд қилинишича, республикамиз олимлари томонидан аниқ фанлар, табиатшунослик ва техника соҳасида замонавий технологиялар асосида Қаратоғ фосфорит конларида қазиб олинган фосфоритнинг янги доривор хусусиятлари аниқланган. Алюминийни стронций ҳамда барий билан оддий лигатур усулда саноат соҳасида ишлаб чиқариш технологияси ҳам олимларимиз томонидан йӯлга қӯйилди. Гидроэнергетика иншоотлари учун ГИС (геоахборот силсиласи) программаси тузилди, мазкур программа мамлакатдаги амал қилаётган ва қурилаётган ГЭСлар ҳудудида сейсмик ҳолатни муайян қилади. Шунингдек, академия олимлари томонидан Марказий Осиёнинг йирик гидроиншоотлари – Норак, Токтагул, Қайроққум ва Андижон ГЭСларида сувни бошқариш математик модели яратилди. Мазкур модел асосида бугунги кунда Вахш дарёсида ишлаётган ГЭСлар учун сув жараёнини бошқариш имконияти туғилади.\nМажлисда қайд этилишича, биология илми соҳасида ҳам ютуқлар қӯлга киритилган. Айниқса, Шарқий Помир ҳудудида ӯтказилган кузатувлар туфайли Марко Поло қӯйлари, силовсин, Ҳимолай ҳилол товуғи ва Тибет товуқлари сингари нодир ҳайвонлар тӯғрисида илмий аҳамиятли янги маълумотлар қӯлга киритилган. Автоматлаштирилган суратга олиш аппаратидан фойдаланган ҳолда Дарвоз минтақасида дашт мушуклари тарқалганлиги кашф этилган. Шунингдек, Х. Юсуфбеков номидаги Помир биология институти Ботаника боғи шароитида кийикӯти ва бошқа доривор ӯсимликлар парвариши учун шароит борлиги аниқланди.\nФанлар академиясининг олимлари жамиятшинослик соҳасида ҳам талай ютуқларни қӯлга киритдилар. Улар бир қатор тарихий хариталарни туздилар. Ҳисор ноҳиялари, Шаҳритуз, Турсунзода, Зарафшон водийси, Панжакент, Айний ва Мастчоҳдаги тарихий обидалар бу хариталарда аниқ кӯрсатиб ӯтилди.\nБир гуруҳ олимлар Хатлон вилоятининг Фархор ноҳиясида илмий тадқиқот ишлари олиб бордилар. Улар бу ерда топган осори атиқалар бронза даврига тӯғри келишини аниқлашди. Фанлар академияси олимларининг тадқиқотлари натижаларини Россия, Германия, Италия каби мамлакатлар олимлари ҳам тасдиқлашди. Фархор ноҳиясидан топилган нодир осори атиқалар Саразмда топилган ёдгорликларга жуда ӯхшашлиги билан ажралиб туради. Олимлар шундан келиб чиқиб, Фархорнинг тарихи Саразм тарихи билан тенгдош, деган хулосага келдилар.\nБундан ташқари Фанлар академияси олимлари давлат тили ривожи, сиёсий билимлар, ҳуқуқшунослик фанларида ҳам катта ютуқларни қӯлга киритганликлари мажлисда таъкидлаб ӯтилди.\nӮтган йили Тожикистон Фанлар академияси учун умумий маблағ ӯтказиш 27 338 000 сомонийни ташкил этган экан. Шу маблағнинг 3 597 915 сомонийси бюджетдан ташқари манбалардан келиб тушган. Бу халқаро ташкилотларнинг грант маблағлари, шунингдек, академия олимларининг хорижий мамлакатлар ширкатлари тадбирларида иштироки учун ажратилган маблағларни ташкил этади.\nӮтган йили Фанлар академиясида 400 дан ортиқ илмий тадбирлар, жумладан, 10 та симпозиум, 3 форум, 175 конференция, 50 семинар, 31 умумреспубликавий семинарлар ҳамда қисқа муддатли курслар ташкил этилган.\nБундан ташқари, мажлисда, Тожикистон Республикаси Фанлар академиясининг 2014 йилдаги вазифалари белгилаб олинди.\nШунингдек, маърузалар муҳокамаси пайтида фанлар академиясининг физика-техника институти ректори Ҳикмат Мӯминов, биология фанлари доктори Қурбон Алиев ва бошқа бир қатор олийгоҳлар ректорлари чиқиш қилдилар.\n28 феврал куни Тинчлик ва миллий бирлик асосчиси - Миллат пешвоси, Тожикистон Республикаси Президенти, мамлакат Ҳукумати Раиси муҳтарам Эмомали Раҳмон бошчилигида Тожикистон Республикаси Ҳукуматининг навбатдаги мажлиси бўлиб ўтди.\nМажлис ишида дастлаб "2018 йил 1 январ ҳолати бўйича мавжуд ерлар,\nБугун: 23-01-2020 14:33:42


08 декабр 2021, Тошкент вақти: 05:25\nПахта териш машинаси.\n23 йилдан буён пахта етиштириб келаётган андижонлик фермер аёл пахта теримига бағишланган йиғилишларда машина терими масаласи кўтарилганини эслай олмади.\nТошкент вилоятилик бошқа бир фермернинг айтишича, у яшайдиган туманда теримга машиналар солинди ва... бункерлари тўлиб-тўлмай, тўхтаб қолди.\nПахтасини қадимгидай этакка тердираётган иккала фермер ҳам пахта териш машинаси сотиб олмоқчи эмас. Машинани кластердан ижарага олиш эса, ўта қимматга тушмоқда.\nОзодлик бу икки фермерни президент Мирзиёевнинг келгуси беш йилда машина теримини ҳозирги 15 фоиздан 60 фоизга етказиш режалаштирилаётгани тўғрисидаги баёноти ортидан суҳбатга тортди.\nПрезидентликка номзод президент 11 октябрь куни Қарши шаҳрида сайловчилар билан учрашувда келгуси беш йилда машинада пахта теримини 60 фоизга етказиш режалаштирилаётгани тўғрисида баёнот берди.\nШавкат Мирзиёевнинг бу баёноти унинг бундан 8 йил аввалги бошқа ваъдасини ёдга солди. 2013 йили бош вазир Шавкат Мирзиёев 2016 йилдан пахта ҳосилининг 80−90% ини машинада теришга ўтилиши режалаштирилаётганини айтган эди.\n“Фалончи пахтани машинада терибди деган гапни ўтган йили эшитдим”\nАндижон вилоят, Бўстон туманилик (собиқ Бўз) фермер Маҳбубахоннинг сўзларига қараганда, у бош вазир Мирзиёевнинг 2013 йилги режасини эслолмайди, президент Мирзиёевнинг куни кеча Қаршида қилган баёнотини эса, Озодликдан эшитди. Андижонлик фермер аёл Озодликка қуйидагиларни гапириб берди:\n- 23 йилдан бери фермерман. Илгари 70 гектар ерим бор эди. Ҳозир 30 гектар қолган. Кўпроқ ғалла, озроқ пахта етиштираман. Лекин пахтани бирор марта ҳам машинада терган эмасман.\nМашина ҳайдайман, лекин пахта териш машинаси минган эмасман.\nМашина ҳайдайман, лекин пахта териш машинаси минган эмасман. 23 йилдан бери пахта теримига бағишланган мажлислардаям машина терими ҳақида гап бўлганини эслолмайман. Туманимизда фалончи пахтани машинада терибди, деган гапни ўтган йили эшитдим, холос. Ери кўпроқ бир фермер йигит бор, отаси раис ўтган. Ўша машина олиб келибди, яхши теряптийкан, деган гапни эшитганман. Ҳамма қўлда тердиради.\n“Техника кластернинг қўлида, ижараси қиммат”\n- 2005 йилгача, колхозлар тарқатилгунча массивларда (туманядаги ҳудудлар) мини МТПлар (Машина трактор парки – таҳр.) бўларди. Кейин туманда битта марказлашган катта МТП қолган. Кластерлар пайдо бўлганидан кейин МТП тарқаб кетди. Ундаги техникалар йўқолиб кетдими ё кластерларга ўтиб кетдими – буниси менга қоронғу.\nКластернинг техникасида 1 гектар ерни ҳайдаш 700 минг сўмга тушади.\nҚисқаси, кластернинг тракторлари, комбайнлари бор. Трактори, комбайни йўқ фермерлар кластердан олиб туради. Лекин ижара нархи ўта баланд. Кластернинг техникасида 1 гектар ерни ҳайдаш 700 минг сўмга тушади. Шунинг учун фермерлар кластердан техника олмасликка ҳаракат қилади. Кредит тўлашга қурби етган фермерлар техникани ўзлари сотиб олади.\n“Битта тракторим бор”\n- Ҳозирда МТЗ-80 тракторим бор. Унда культивация қиламан, терим пайтда прицеп улаб, пахта ташийман.\n2008 йили битта комбайн олганман. Кредитини вақтида тўлолмаганим учун сотиб қутулганман.\n2008 йили битта комбайн олганман. Кредитини вақтида тўлолмаганим учун сотиб қутулганман. Пахта териш машинаси неча пул туришини, пахтани машинада териш неча пулга тушишиниям билмайман. Қолаверса, далам ҳам машина соладиган даражада катта эмас.\nПрезидентнинг режаси тўғрисида\n- Агар президент пахта териш машиналарини кўпайтиришни айтган бўлса, тўғри айтибди. Шундай қилиш керак. Пахта териш машиналарини чиқариб, тайёр қилиб қўйгандирки, шундай дегандир. Машина кўпайгани яхши, албатта. Ишчи кучига эҳтиёж камроқ бўларди. Пахтамни териб беринглар, деб аҳолига ялинмасдик.\nБўз ерлар ўзлаштирилиши ҳисобига ташкил топган ва бундан 40 йиллар олдин ҳосилнинг катта қисми машиналарда терилган Бўз туманида (ҳозир Бўстон) пахта териш машинаси нималигини сўнгги йиллардагина яна эслай бошлаган бўлсалар, Тошкент вилоятининг Ўртачирчиқ туманида бу йил камида 10 машина пахта терди.\nБу ҳақда шу туманда 10 йилдан бери пахта етиштириб келаётган фермер гапириб берди. “Ҳокимдан гап эшитиб қолиши”ни ўйлаб исми айтилишини истаман фермернинг айтганлари:\n- Фермер бўлганимга 10 йил бўлди. 10 йилдан бери пахта етиштираман. Ерим ҳажми ҳар йили ўзгариб туради. 60 гектаргача пахта экканман. Пахтани ҳеч қачон машинада терган эмасман. Мен 60 га экаман (Эгатлар ораси 60 см – таҳр.), чунки ерим қир зонасида, текисликда эмас.\nСовет давридаги 60 га мўлжалланган машиналардан воз кечилган. Туманимиздаги пахта майдонларининг 35 фоизи 60 га экилади.\nТуманимизга олиб келинган машиналар 76 сантиметрга мўлжалланган. 60 ликка машина ишлаб чиқарилмайди бизда. Совет давридаги 60 га мўлжалланган машиналардан воз кечилган. Туманимиздаги пахта майдонларининг 35 фоизи 60 га экилади.\n“Машиналар, тишларига барг тўлиб қолиб, теролмади”\n- Туманимизнинг 76 га экилган қолган қисмида пахта териш машиналаридан фойдаланишяпти. Туманимиз бўйича 10 дан ортиқ, 15 га етмаган пахта териш машинаси бор. Адашмасам, уларнинг 5 таси фермерларники, қолгани кластерники. Бу машиналар пайдо бўлганига энди икки-уч йил бўлди. Ундан олдин ҳам бир неча Кейс (Case Cotton) машиналари бўлган. Бироқ улар бузилганидан кейин запчастлари топилмай, МТПда туриб, йўқ бўлиб кетган. 10 дан ортиқ машина туман далаларида етиштирилган пахтанинг 10 фоизиниям термаган бўлса керак. Машина теримга далаларимиз тайёр эмас. Машинаси борлар ҳам пахтасини машинада теролмаяпти.\nМашинада териш учун дефоляция қилиш керак, ғўзада барг қолмаслиги керак.\nМашинада териш учун дефоляция қилиш керак, ғўзада барг қолмаслиги керак. Дефоляция қилингани йўқ. Натижада машинанинг тишларига барг тўлиб қолиб, теролмади.\n“Пахта териш машинаси олишга пулим йўқ. Бўлсаям, олмайман”\n- Ер ҳайдайдиган, культивация қиладиган, пахта ташийдиган - ҳаммаси бўлиб 3 та тракторим бор. Бундан ташқари сеялкам, тележкам бор.\nПахта териш машинаси 1 млрд сўм туради, деб эшитганман. Балки арзонроқдир. Балки қимматроқдир. Қизиққаним йўқ. Лекин пулим бўлсаям машина сотиб олмаган бўлардим. Шунча пулни битта машинага сарфлайманми?! Тўғри, 50-100 киши ишини битта машина қилади. Лекин унинг пулини қачон чиқараман?\n- Пахта териш машиналарини кўпайтириш ҳақида гап кўп бўляптию лекин ижросига ҳам ўтишса яхши бўларди.\nЕри катта фермерлар бор. Уларнинг ери 100, 150 гектардан. Улар учун машина жудаям зарур.\nЧунки ери катта фермерлар бор. Уларнинг ери 100, 150 гектардан. Улар учун машина жудаям зарур. Шу кунгачаям (суҳбат 19 октябрда ёзиб олинган – таҳр.) биринчи теримга тушилмаган далалар бор. Пахта далада оқиб ётибди. Мен биринчи теримдан 20 сентябргачаёқ қутулганман. Агар ери катта фермерларнинг машинаси бўлганида, пахтаси шу кунгача ёмғирга оқиб ётмаган бўларди.\nШу кунларда маҳаллий журналист ва блогерлар президент Мирзиёевнинг пахта теримини механизациялашга доир режасини муҳокама қилмоқда.\nҲукумат қарорини тан олмаган воқелик\nGazeta.uz сайти 18 октябрда эълон қилган мақолада пахта теримини механизациялаштиришга оид давлат раҳбари ҳамда ҳукуматнинг кейинги йиллардаги ваъдалари ва режалари ижросини ўрганилган.\nСайт 2017 йилнинг октябрида бош вазир ўринбосари ва «Ўзагротехсаноатхолдинг» собиқ раҳбари Нодир Отажонов бутун мамлакат бўйича пахта теримини механизациялаш учун камида 14−15 мингта пахта териш машинаси ишлаб чиқариш талаб қилинишини айтганини, тракторларни ишлаб чиқариш ҳажми 2017 йилда 1500 дан 3000 гача, 2018 йилда 5000гача, 2019 йилда эса 10 минггача ошишини прогноз қилганини эслади.\nНашр Давлат статистика қўмитаси маълумотларини таҳлил қилиб, режалаштирилган мақсадларга эришилмаганлигини, мамлакатда трактор ишлаб чиқариш деярли тўхтаб қолганини аниқлаганини хабар қилди. Жумладан, 2017 йилда Ўзбекистонда 1000 тадан кам трактор ишлаб чиқарилган бўлса, 2018 йилда 3393, 2019 йилда 2022, 2020 йилда 673 та трактор ишлаб чиқарилган. Жорий йилнинг биринчи 6 ойида 173 тагина трактор ишлаб чиқарилган.


Yanvar 19, 2021 - uzpress\nБишкек-Истанбул йўналиши бўйича парвозлар кўпайтирилади\n«Манас» халқаро аэропорти Истанбул-Бишкек-Истанбул йўналиши бўйича парвозлар сонини кўпайтиради. Бу ҳақда аэропорт матбуот хизмати хабар бермоқда. Маълумотларга кўра, 20-январдан бошлаб Истанбул-Бишкек-Истанбул йўналиши бўйича ҳафтасига 7 рейс амалга оширилади. Парвозлар «Turkish Airlines» томонидан амалга оширилади. Аввал авиакомпания ҳафтасига 5 маротаба парвозларни амалга оширган.


Сўнгги илинж — Ishonch Gazetasi\nНосиржон нимжон, камқувват бўлиб ўсди. Боши касалдан чиқмади. Нурилла доктор ҳар йили қирқ кун узлуксиз анор сувини сиқиб ичиринг, деб тайинлади. Бўлмаса… Эҳ-ҳа, ўшанда доктор ўғлининг касали ҳақида анча хавотирли гапларни айтиб, унинг юрагига ғулғула солганди. «Нозик» ишни аёлларга ишонмай, қирқ кун мобайнида ўғлига анор сувини ўзи ичирганди. Ора-сира увол бўлмасин, деб анор шарбати силқиб турган бармоқларини ялар, пиёлани чайқаб ичарди…\nНосиржон унинг кенжа ўғли. Отамерос уйини унга қолдириб, Салим ота кампири билан кўч-кўронини олиб катта ўғли Алимжонникига кўчганида, Пўлат жўраси «Ота уйидан кўчиб бекор қилдинг-да», деб бошини сарак-сарак қилганди. Жўраси нимага шаъма қилганини билмади-ю, аммо кўчди-ю боши дарддан чиқмай қолди. Ўзига қолса уйига қайтиб борарди, кампири кўнмади. Қолаверса, келинининг нобоплиги ўғлига кўчгани алам қилди. Шу боис томорқасидаги 50 туп анору, 20 туп анжир ҳам кўзига кўринмади. Оч қорним, тинч қулоғим, деди. Энди эса ўзи эккан бир дона анорга зор бўлиб ўтирибди. Салим ота ана шу анорзорни барпо этаман, деб қариликда роҳатни билмади. Эртадан кечгача елкасидан кетмон тушмади. Отаси барпо этган анорзор туфайли бугун пул Носиржонни излаб уйига келадиган бўлиб қолди.\nАна шу Носиржонининг хотини кеча бир коса айрон олиб келиб, «Эртага анор узамиз., кўтарасига харидор чиқди. Машина олиб келиб, ўзлари териб кетишаркан. Ўзиям анормисан, анор бўлди-да бу йил. Ҳар биттаси чойнакдай, ширинлигини айтмайсизми! Экаётганда илдизини асалга ботириб қўйса, шундай ширин бўларкан, шу ростми, бобожон, томирини асалга ботирганмидингиз? Шу сирни бизга айтиб кетинг», деди. Салим ота унинг гапидан кулиб қўйди-ю «айтиб кетинг», деган гапидан оғрингани учун индамади. «Анорни анор қиладиган меҳнат, заҳмат, шундай ҳосил битиши учун менинг бу бошим ерга қанчалар эгилган, бу қўлим қанчалар қаварган». Ота бу гапни келинига айтмади, айтса ҳам барибир у тушунмасди.\n«Эшитгандирсиз, ўғлиз анорни бу йил долларга сотаман деб оёқ тираб туриб олди, аммо жаллоблар ҳам ёмон жойдан ушлади, доллар бўлса доллар деб ҳисоб-китоб қилиб, битта йигитни қоровулликка ташлаб кетди, — келинининг анорга берган таърифу мақтовидан отанинг оғзи сув очди. Умри бино бўлиб бирор нарсага кашол бўлмаган эди. Негадир, ўзи эккан анорнинг сувидан бир пиёлагина симириб ичгиси келди.\n— Уларнинг кетидан Насимжон Армиядан келса ейди, деб челак кўтариб анорзорга кирсам, қўлимдан челакни қоровул йигит тортиб олди. Анор энди уларники эмиш. Замоннинг ўзгариб кетганини қаранг, бобо, одамларда инсоф қолмади, ўз боғимдаги бир дона анорга ҳам ҳаққим йўқ эмиш».\nКелинининг бу гапидан сўнг чол тилини тишлади. Аммо пиёлада чайқалиб турган анор суви кўз ўнгидан кетмади. «Нима овқат қилиб келай эртага, ойим пахтага кетаётиб сизни менга омонат топшириб кетдилар», дея келини қайнотасининг оғзини пойлади. «Овқат керак эмас, менга ўша анордан биттагина олиб кел», дея ёстиғи остидан бир даста пул олиб узатди. Келин пулни кўриб довдираб қолди, норози бўлгандай, «Ахир ҳаммасини кўтарасига сотиб юбордик», дедим-ку, дея шаштини қайтарди. Ота титраб кетди. Буни сезган келин «Долларга сотса ҳам сизга битта анор олиб келаман», деди. Ота кечадан бери шу гапга ишониб йўл қарайди, гўё дардига анор суви даво бўладигандай. Келиндан эса дарак йўқ. Оқшомга бориб ўғли келди. Қўлидаги елим халтада анор борлигига Салим ота қаттиқ ишонгани учун олдидаги пиёлани ўғлига узатиб, «Сувини яхшилаб сиқиб бер», деди Ўғли тушунмай елка қисди. «Нимага анграясан, анорни олиб, сувини пиёлага сиқиб бер».\n— Худди ёш болага ўхшайсиз-а, отажон, анор, анор, дейсиз кечадан бери. Келинингизга бир даста пул ҳам бериб юборибсиз, ҳеч замонда одам ўз отасига ҳам анор сотадими?\nОта ўғлининг гапини эшитмагандай елим сумкага тикилди. Ўғилнинг жаҳли чиқди:\n— Бу анор эмас, пул, анорнинг пули, долларга сотгандим, шуни сўмга айлантириб келаяпман. Онам аканг ишидан ортмайди, сен ҳам ўғил бўлиб отангни Тошкентга олиб бориб даволатиб келсанг-чи, деб тана қилганди. Ана энди бу пулга сизни курортга олиб бораман. Онам ўғил қандай бўлишини бир кўрсинлар…\nСалим отанинг томоғига нимадир тиқилгандай бўлди, йўтал тутди. Ўғли сергак тортди, «Йўтал тутиб, ўламан деб ётибди-ю, яна анор, анор, дегани ортиқча, хайриятки, хотинимнинг гапига кириб, битта анор деб юзимнинг сувини тўкмаганим, бўлмаса, анор йўталини қўзғади, деб кўз очиришмасди». Ўғил отасига сув ичираркан, хаёлан битта анор олиб келолмагани учун ўзини-ўзи оқларди. Пулни ёстиқнинг остига қўйиб, докторга югурди.\nОта ўғлининг кетидан термулиб қоларкан, кўз олдига пиёлада чайқалиб турган анор суви келди. Кейин ғулдираб иймон келтирди. Тушидами, ўнгидами, анор юқи бармоғини ялади-ю, кўзини юмди.\nДоктор билан ўғли уйга кириб келганда ота қиблага юз бурганча кулимсираб ётар, қулоғи гап эшитмас, очиқ кўзлари эса ҳеч нарсани кўрмасди…


Терма жамоаларимизни йирик комплекс мусобақаларга тайёрлаш юзасидан онлайн йиғилиш ўтказилди / Olamsport.com\n23:49Чемпионлар лигаси. "Реал"нинг кутилмаган мағлубияти, "Локо"да дуранг\t0 21:33Хабиб ва Гэтжи матбуот анжуманида нималар деди? + ТЎЛИҚ МАТН ВА ФОТО\t0 20:31Гэтжи: Фергюсонга мағлуб бўлишим керак эди, лекин унинг «духи»ни олиб қўйдим\t0 20:07Хабиб ва Гетжи илк бор кўз уриштиришди + ФОТО\t0 19:45 Италияда ҳакам йўқ VAR'га мурожаат қилди 0 19:24Дзюдочиларимиз кўзланган манзилга етиб боришди + ФОТО\t0 19:06Жастин Гэтжи матбуот анжуманида нималар деди? 0 18:42Хабиб Нурмагомедов матбуот анжуманида нималар деди?\t0 18:19UFC 254. Хабиб ва Гэтжи иштирокидаги матбуот анжуманини томоша қилинг (ЖОНЛИ ЭФИР)\t0 18:11Дастин Порье Гэтжига жавоб қайтарди\t0 17:50Жастин Гэтжи Порьенинг устидан кулди\t0 17:2916 ёшли Гофф Остравада ғалаба билан бошлади\t0 17:08Роналду сочларидан айрилди + ФОТО\t0 16:47Арум Ломаченконинг келажаги ҳақида гапирди\t0 16:26Япония Бош вазири Олимпия ўйинлари 2021 йилда ўтказилишига ишонч билдирди\t0\n03 сен 09:38\nТерма жамоаларимизни йирик комплекс мусобақаларга тайёрлаш юзасидан онлайн йиғилиш ўтказилди\nТеглар : МОҚОлимпиада\nБутун дунёда эпидемиологик вазият барқарорлашиб, карантин талаблари ҳам юмшатилмоқда.\nБу эса спорт мусобақаларини ўтказиш секин-аста ўз изига тушаётгани, уларга муносиб тайёрланиш кераклигидан далолат беради. Шу боис терма жамоаларимиз учун ўқув-машғулот йиғинларини бошлаш, олдиндаги йирик халқаро мусобақаларга тайёрланиш каби устувор масалалар юзасидан онлайн учрашув бўлиб ўтди.\nУнда МОҚ ҳамда Олимпия спорт турлари бўйича федерация ва ассоциациялар раҳбарияти, МОҚ қошидаги Республика спорт тиббиёти илмий-амалий маркази ва Миллий анти-допинг агентлиги мутасаддилари иштирок этишди. Онлайн учрашувни МОҚ Бош котиби Ойбек Касимов очиб берди ва иштирокчиларни Республикамиз Мустақиллигининг 29 йиллиги билан табриклаб, пандемия даврида олиб борилаётган ишлар учун барча федерация мутасаддиларига миннатдорчилик билдирди.\nО.Касимов шундан сўнг кун тартибидаги биринчи масала – 2025 йил Тошкент мезбонлик қиладиган ёшлар ўртасидаги Осиё ўйинларини қабул қилиш билан боғлик масалаларга тўхталиб ўтди.\n“Ҳисоб-китобларга кўра, мусобақа доирасида пойтахтимизга 6 минг нафарга яқин меҳмонлар келиши кутилмоқда. Шу боис транспорт ва логистика, меҳмонларни жойлаштириш масаласи ҳам алоҳида ёндашув талаб қилади. Регламентга кўра, мезбон давлат мусобақада спорт турларини танлашда алоҳида имкониятларга эга бўлади. Шу боис ўзимиз медаль олишимиз мумкин бўлган йўналишларга кўпроқ эътибор қилишимиз лозим. Шундан келиб чиққан ҳолда ҳар бир федерация раҳбариятидан бу борадаги таклифларни кутиб қоламиз”, – деди Ойбек Касимов.\nОнлайн учрашув давомида мазкур масалалар юзасидан жамоаларимизнинг ютуқ ва камчиликлари муҳокама қилиниб, мавзулар юзасидан таклиф ва мулоҳазалар билдирилди. Хусусан, МОҚ қошидаги республика спорт тиббиёти илмий-амалий марказининг (РСТИАМ) директори Абдушукур Садиков ҳамда марказ масъул вакили Миралишер Исмаилов жамоалар учун йиғинлар ташкил қилишда ва ижтимоий ҳаётда коронавирус инфекциядан ҳимояланиш мавзусида керакли маслаҳатлар бериб ўтишди.\nЙиғилиш давомида Шерзод Ташматов 2021 йилги Олимпия ўйинларига тайёрланиш ва терма жамоаларни ўқув-машғулот йиғинларига қайтариш мавзусида, МОҚ президенти маслаҳатчиси Назиржон Худойқулов 2022 йилги Осиё ўйинлари ва Париж-2024 ёзги Олимпия ўйинларига тайёрларлик кўриш дастурлари ҳақида гапирди.\n“Келажакдаги комплекс мусобақаларга тайёргарлик бўйича катта ҳажмда иш олиб бормоқдамиз. Бунинг учун МОҚ қошидаги илмий-методик марказ ҳам жалб қилинган. Шу пайтгача асосан яккакураш спорт турларига катта эътибор қилганмиз ва бунинг натижасида Олимпиадага чиқиши мумкин бўлган бир қанча жамоавий ўйин спорт турлари бўйича жамоаларимизни “йўқотиб қўйдик”. Шу боис дастурларимизда Париж-2024 ёзги Олимпиадасига тайёрланишда мазкур йўналишга ҳам алоҳида эътибор қаратилади”, – деди Назиржон Худойқулов.\nЯпония Бош вазири Олимпия ўйинлари 2021 йилда ўтказилишига ишонч билдирди 0\nОлимпия ўйинлари тарихидан қизиқарли фактлар 0\nТокио-2020га тайёргарлик масалаларига бағишланган онлайн йиғилиш бўлиб ўтди 0


Устозларга эҳтиром – oliymahad.uz\nАйламак бўлмас адо онинг ҳақин минг ганж ила\nҲазрат Навоийнинг бу сўзларида ҳеч қандай муболаға йўқ. Дарҳақиқат, устозларимизнинг ҳақлари беқиёс. Улар маънавият боғининг боғбонларидирлар. Биз уларни қанча кўп улуғласак, эъзозласак шунча оз. Ислом динининг таълимга берган аҳамиятидан таълим ходимлари бўлмиш устозларни муаллимларни улуғлаш ва уларга бўлган ҳурмат ва эҳтиром юзага келган. Абу Умома Боҳилий розияллоҳу анҳудан ривоят қилинади:\nРасулуллоҳ соллаллоҳу алайҳи васаллам: “Албатта, Аллоҳ, Унинг фаришталари, осмонлару эрнинг аҳли, ҳаттоки уясидаги чумоли ва балиқ хам одамларга яхшиликни ўргатувчига саловот айтадилар.” дедилар.\nҲаммамизнинг у ёки бу соҳада устозимиз бор. Бировимиз бир устоздан касб-ҳунар ўрганганмиз. Бошқамизга мактаб ва олий ўқув юртларида бир неча устозлар турли илмлардан сабоқ беришган. Инсон ким бўлишидан қатъий назар қайси соҳа вакили бўлмасин билим олиш учун устозга муҳтож. Пайғамбарлардан бошқа ҳамма инсонлар илм ҳосил қилиш учун муаллим остонасини ўпган. Ўрни келганда шуни ҳам алоҳида таъкидлаш лозимки, устоз деганда фақатгина диний билимларни таълим берган кишиларни эмас, балки, ҳар қандай фойдали илм ўргатувчи шахс назарда тутилишини ҳам унутмаслигимиз лозим. Чунки динимиз исломда илмлар динийдунёвийга ажратилмайди. Балки, фойдали ва фойдасизга тақсимланади. Инсоният учун фойдали бўлган ҳар қандай илм исломда ардоқланади. Устозларнинг меҳнатини, шогирдларига илмни тушунтириб етказишдаги заҳмати, бу йўлда чеккан беҳисоб машаққатини таърифлашга сўз етмайди. Шунинг учун олимларга эҳтиром кўрсатишга, уларнинг иззатини жойига қўйишга, хизматларини адо этишга бурчлимиз. Улуғ муҳаддис, ҳофиз Шайх Айдарус ибн Умар ал-Ҳазрамий ўзининг “Уқудул лаал фи асанидир рижал” номли китобида шундай дейдилар: “Машойихларимиз айтар эдилар: “Кимга Аллоҳ таоло устозлардан таълим олиш неъматини насиб этса, унга уларни доимо ёдда тутиш, уларнинг фазилатларини ва фойдаларини оммага етказиш, ҳақларига дуо қилиш, Аллоҳдан улар учун розилик сўраш каби ишлар билан шукр бажо келтириш лозим бўлади. Бу – шогирд зиммасидаги энг муҳим вазифалардандир. Зотан, устоз унга отаси бергандан кўра афзалроқ бўлган абадий саодатга етказувчи нарсани тақдим этгандир. Бинобарин, устознинг ҳурмати отанинг ҳурмати каби. Шу боис ҳар бир толибдан устозини ва унга тааллуқли барча нарсаларни эҳтиром қилиши, улуғлаши ва унга нисбатан уламоларимиз баён қилган одоблар билан муносабатда бўлиши талаб қилинади”. Муваффақ Хоразмийнинг “Имом Абу Ҳанифа маноқиблари” номли китобида келтирилади: “Абу Ҳанифа раҳматуллоҳи алайҳи: “Мен устозим Ҳаммоднинг ҳурматидан унинг уйи томонга ҳеч ҳам оёғимни узатмадим. Унинг уйи билан менинг уйим орасида еттита кўча бор эди. Ҳаммод вафот этгандан буён қачон намоз ўқисам, албатта, отам билан унинг ҳаққига истиғфор айтаман. Зотан мен доимо менга таълим берган ёки бирор нарса ўргатган киши учун истиғфор айтаман”, деган эканлар.\nИслом тарихи олтин саҳифаларига зарҳал ҳарфлар билан битилган бу сатрлар афсона эмас, балки айни воқеий ҳақиқатдир. Шу билан бирга бу айтганларимиз уммондан бир қатра, холос.\nжомеъ масжиди имом хатиби,\n2-курс талабаси Б.Носиров\nОлдингиАллоҳнинг муҳаббатга эришмоқ учун…КейингиИброҳим Адҳам насиҳатлари


Актёр фермада ишчиларни қул қилиб ишлатаётган хўжайин ролини ўйнамоқда. Қуллар – замонамиз воқеликларидан бири, дейди 27 сентябрь куни Қосшида ўтган машғулотлар ташкилотчилари. (Айдар Ашимов)\nҲуқуқ-тартибот органлари ходимлари 27 сентябрь куни Қосшида ўтган симуляция машқлари чоғида одамфурушни ҳибсга олиб, қулга айлантирилган ишчиларни озод қилмоқда. (Айдар Ашимов)\n27 сентябрь, Қосши қишлоғидаги машқлар чоғида фоҳишалик билан шуғулланишга мажбурлаш мақсадида қизларни ўғирлаган гумондорлар қамоққа олинди. (Айдар Ашимов)\nҚосшида 27 сентябрь кунги машғулотларда одам савдосида гумон қилинганлардан бирини ўйнаётган актриса. У автомобилидан чиқмай, ҳуқуқни муҳофаза қилиш ходимига ўзининг айбсиз эканини исботлашга уринмоқда. (Айдар Ашимов)\nЕХҲТнинг 27 сентябрь кунги тадбири учун танланган бино тутқун аёллар сақланаётган исловатхона вазифасини ўтаб берди. (Айдар Ашимов)\nҲуқуқ-тартибот ходимлари машқларда иштирок этаётган аёллар тутқунликда ушлаб турилган исловатхонага бостириб киришга тайёрланмоқда, 27 сентябрь, Қосши. Полиция ходимаси ичкаридагилар эшикни очиши учун ўзини қўшни аёлдек кўрсатмоқда. (Айдар Ашимов)\nТутқунликда ушлаб турилган ва фоҳишалик қилишга мажбурланган қиз ролини ижро этаётган актриса. ЕХҲТ машқлари, 27 сентябрь, Қосши. (Айдар Ашимов)\nҲуқуқ-тартибот органлари ходимлари ва кузатувчиларга кўра, одамфурушлар кўпинча ўз қурбонларини калтаклайдилар ва гиёҳвандликка ўргатадилар. Суратда акс этган актриса ана шундай қурбонлардан бирининг ролини ижро этмоқда, 27 сентябрь, Қосши. (Айдар Ашимов)\nҲуқуқ-тартибот идоралари ходимлари 27 сентябрь куни Қосшидаги симуляция машқлари доирасида ташкил этилган исловатхона қўриқчилари ва қўшмачиларни «қўлга олмоқда». (Айдар Ашимов)\nТерговчи 27 сентябрь куни Қосшидаги машқлар доирасида ташкил этилган шартли исловатхонада ашёвий далилларни (улар орасида гиёҳвандлик моддаси учун ишлатилган шприц ҳам бор) тўпламоқда. (Айдар Ашимов)\n27 сентябрь куни ҳуқуқ-тартибот органларининг Қосшидаги машғулотлари давомида одам савдоси қурбонлари ролини ижро этаётган актрисалар. (Айдар Ашимов)\nОСТОНА – Европада хавфсизлик ва ҳамкорлик ташкилоти (ЕХҲТ) 24-30 сентябрь кунлари Қозоғистонда одам савдосига қарши кураш бўйича симуляция машғулотларини ўтказди. Симуляция машқларига профессионал актёрлар жалб этилди.\n«ЕХҲТга аъзо 14 мамлакат ва ҳамкор давлатларнинг ҳуқуқ-тартибот органлари, меҳнат инспекциялари, молиявий тергов бўлинмалари, прокуратура идоралари, нодавлат ташкилотлар ва ижтимоий хизматларининг 50 дан ортиқ мутахассислари Оқмола вилоятининг Қосши қишлоғида бир ҳафта давом этган симуляция машғулотларида қатнашдилар», дейилади ЕХҲТ баёнотида.\n«Биз турли соҳа мутахассислари, жумладан, молиявий тергов бўлинмалари, ижтимоий ва миграция хизматлари, адвокатлар ва нодавлат ташкилотларни жалб этиш орқали ЕХҲТ ҳудуди бўйлаб идоралараро ва кўп йўналишли тармоқни яратишга ҳаракат қилмоқдамиз», деди ЕХҲТнинг одам савдосига қарши кураш бўйича координатори вазифасини бажарувчи Валиант Ричи.\nПолиция ходимлари 27 сентябрь куни Қосшидаги машқлар учун ташкил этилган исловатхона қўриқчилари ва қўшмачиларини «қўлга олмоқда». Машғулотлар сценарийлари оператив бўлинмаларга одам савдосига қарши кураш бўйича самарали чоралар ишлаб чиқишга имкон берди. (Айдар Ашимов)\n«Бизнинг симуляция машқларимиз реалистик ва амалий бўлиб, иштирокчи давлатларнинг қурбонларни аниқлаш, одам савдоси билан боғлиқ ҳолатларни тергов қилиш ва жиноятчиларни жавобгарликка тортиш қобилиятини кучайтириш мақсадида алоқадор соҳаларни ҳам қамраб олади», деди у.\nБу машқлар ЕХҲТнинг «янги, давлатлараро ва идоралараро ёндашув орқали одам савдоси қурбонларини аниқлаш ва уларга ёрдам беришни яхшилаш» йўлидаги ташаббусларидан биридир, дейилади баёнотда.\nБаёнотда айтилишича, Қозоғистон бош прокурори ўринбосари Андрей Лукин «халқаро ҳамкорликнинг ниҳоятда муҳим эканини» таъкидлаган.\n«Одам савдосига қарши кураш самарадорлиги турли мамлакатлардаги ижрочи органларнинг мувофиқлашган ва тартибли ҳатти-ҳаракатларига боғлиқ», деди у. «14 та аъзо мамлакат иштирокидаги ушбу симуляция машқларидан кўзланган мақсад – ҳамжиҳатликни мустаҳкамлаш ва бу жиноятга қарши саъй-ҳаракатларни бирлаштиришдир.»\nОдам савдосига қарши кураш чоралари симуляцияси\nЛойиҳа ташкилотчиларининг сўзларига кўра, жонли машғулотлар одам савдоси қурбонларини аниқлаш ва қутқаришга қаратилган.\n«Илк маротаба рус тилида олиб борилган мазкур инновацион курс одам савдосига қарши кураш чораларини машқ қилишга қаратилган», деди Остонадаги ЕХҲТ дастурлари идорасининг ҳарбий-сиёсий бўлими ходими Асел Каратаева Карвонсарой нашрига.\n«Машғулотлар реал воқеаларга асосланган ва профессионал актёрларни жалб этган ҳолда ташкил этилди», деди у.\n«Машғулотлар асносида мажбурий меҳнат ва жинсий эксплуатация ҳолатлари учун шартли исловатхона, қурилиш майдони ва қишлоқ хўжалиги майдонлари ташкил этилди. Оператив бўлинмалар одам савдосига қарши кураш бўйича самарали чораларни машқ қилдилар.»\n«(Одам савдосига қарши кураш бўйича) бундай форматдаги симуляция машқларини ўтказиш ғояси ЕХҲТга тегишли», дейди ташкилотнинг Остонадаги идораси раҳбарининг ўринбосари Диана Дигол Карвонсаройга.\nЕХҲТнинг одам савдосига қарши курашга бағишланган аввалги машғулотлари январь ойида Италиянинг Виченца шаҳрида ўтказилган эди.\nЕХҲТ хабарига кўра, ушбу машғулотлар иштирокчиларда, жумладан, Италия давлат прокурори Давид Манчинида катта таассурот қолдирган. У бундай ёндашувни «ўта ноёб» ва «ҳайратланарли» натижаларга эга, дея юқори баҳолади.\n«Барча иштирокчилар учун воқелик ва симуляция ўртасида деярли ҳеч қандай фарқ қолмаган», деди Манчини.


Булоқбошидаги сойдан топилган жасад олтин конидаги ўғриликка алоқадор кўрилмоқда\n27 май 2022, Тошкент вақти: 22:50\n1 апрель куни олтин изловчи йигитнинг жасади Булоқбошидаги сойдан топилгани айтилмоқда.\n1 апрель куни Самарқанд вилояти Қўшработ тумани Булоқбоши қишлоғидаги сойдан топилган жасад Зармитон олтин конидаги ўғриликка алоқадор кўрилмоқда.\nМарҳумнинг қўшнилари иддаосича, у ноқонуний равишда олтин излаш билан шуғулланиб келган ва шериклари билан келишмовчилик қотилликка сабаб бўлган.\nОлти ой аввал ҳам Зармитон олтин конидаги ўғриликка алоқадор кўрилган 20 яшар йигит жасади йўл четига ташлаб кетилганди.\nОзодликнинг 2 апрель куни аниқлашича, ушбу воқеага алоқадорликда айбланган шахс яқинда жазони ўтаб чиққан.\nСойдан топилган йигит\n1 апрель куни Булоқбоши қишлоғидаги сойдан топилган жасад ҳақида Озодликка воқеадан хабардор қўшработлик манба хабар қилди:\n“Булоқбошидаги эски асфальт заводининг орқасида сой бор. Шу сойда кеча чўпонлар бир йигитни чалажон аҳволда топишган. Чўпонлар “тез ёрдам”га хабар берган, лекин “тез ёрдам” етиб келгунча, йигит оламдан ўтган”.\nБошқа бир қўшработлик йигит иддаосига кўра, сойдан топилган йигит 20 ёшларда бўлиб, у Зармитон олтин конида ноқонуний равишда олтин излаш билан шуғулланиб келган булоқбошиликлардан биридир:\n“2001 йилда туғилган бола эди. Бизга яқин маҳаллада яшарди. Бизнинг ҳудуддаги ишсиз аҳолининг 70-80 фоизи ноқонуний равишда олтин излаш билан шуғулланади. Сентябрдан бери шу олтин изловчи болалардан учтаси ўлди. Ҳеч ким бу ноқонуний ишларга чек қўймаяпти. Натижада ёш-ёш болалар ўлиб кетяпти. Бу йигит ҳам олтин изловчи шериклари билан келишмай қолганини айтишди”.\nҚўшработ туман Ички ишлар бўлимидан олинган маълумотга кўра, сойдан топилган йигит ўлими билан боғлиқ воқеага алоқадор иш прокуратурага оширилган.\n“Барча ҳужжатлар туман прокуратурасида тўпланган. Суриштирув ишларини прокуратура олиб боряпти”, - деди ИИБ масъули.\nСамарқанд вилоят ҳуқуқ-тартибот идоралари масъулларидан бири Булоқбошидаги воқеани олтин изловчилар билан боғламасликни сўради:\n“Буни ноқонуний олтин изловчилар билан боғлашга шошилмаслик керак. Дастлабки текширувларга кўра, марҳум маст бўлгани ва унинг шу куни тўйда бўлгани аниқланган. Ҳозирда тергов-суриштирув ишлари давом этмоқда. Воқеага доир тафсилотлар ўрганилгач, матбуотда эълон қилинади”.\nБундан олти ой аввал Қўшработда олтин изловчи йигитлар билан боғлиқ иккита ўлим ҳолати юз берганди.\n30 сентябрь куни Қўшработ тумани Тиббиёт бирлашмасига яқин ҳудудда 20 ёшли йигитнинг жасади топилган ва уни Зармитон олтин конида ғайриқонуний тош қазиётган пайти тоғ жисмлари босиб қолгани айтилган.\nЙигитнинг шифохонага олиб борилаётганда вафот этгани ва шериклари уни йўл четига ташлаб кетгани аниқланган.\n2 апрель куни Озодлик ушбу воқеага доир қўшимча тафсилотларни аниқлади.\nИсми очиқланмаслигини сўраган қўшработлик манбага кўра, ушбу воқеада айбланган унинг қўшниси яқинда озодликка чиққан:\n“Биз Қўшработ туман марказида яшаймиз. Қўшним 1984 йилда туғилган. Уни 30 сентябрдаги воқеада айблашганди. Уни тоғ босиб қолган 20 яшар йигитни касалхонага олиб кетилаётганда ўлиб қолгани учун қўрққанидан йўлга ташлаб кетганликда айблашди. Яқинда у жазони ўтаб, қамоқдан чиқиб келди”.\nЯна бир йигит (А.Қ) сентябрь ойи бошида Зармитон олтин конида ноқонуний тош қазиб олиш учун шахтага тушган пайти катта кучланишдаги ерости кабелидан ток уриши оқибатида воқеа жойида ҳалок бўлганди.\nЗармитон ва Қорақўтан олтин конлари Навоий кон-металлургия комбинатига қарашли бўлиб, у ердаги шахталардан таркибида олтини бор руда қазиб олинади.\nКонлар махсус қўриқчилар томонидан қўриқланади.\nОзодлик бу иддаолар юзасидан Навоий кон-металлургия комбинати раҳбариятидан бир неча бор изоҳ олишга уринди. Бироқ ҳар сафарги уринишлар, жумладан, 2 апрель кунги мурожаатимиз ҳам натижасиз бўлди.


Трамп Шимолий Кореяни Гуам оролига ҳужум қилиш оқибатлари ҳақида огоҳлантирди\n18 июл 2018, Тошкент вақти: 12:04\nТинч океанидаги Гуам оролида АҚШ ҳарбий объектлари жойлашган.\nШимолий Корея 9 август куни Тинч океанининг ғарбидаги Гуам оролида жойлашган АҚШ ҳарбий объектларига ракета ҳужуми уюштириш режасини ўрганаётганини билдирди.\nПхеньяннинг бу баёноти президент Дональд Трамп “Шимолий Корея АҚШга таҳдид қилишдан тийилиши лозим, акс ҳолда Қўшма Штатлар Кореяга жаҳонда мисли кўрилмаган даражадаги ғазаб ва ўт очиш билан жавоб қайтаради”, деган огоҳлантиришидан сўнг эълон қилинди.\nШимолий Корея, асосий мақсади, АҚШга зарба бера оладиган ядровий ракетани ишлаб чиқариш эканини билдириб келмоқда.\nМамлакатнинг ядровий қурол ҳамда баллистик ракеталар ишлаб чиқаришга қаратилган дастурларига қарши бир неча халқаро санкция жорий қилинган. Аммо расмий Пхеньян санкцияларга қарамасдан, ўз дастурларидан воз кечмай келмоқда.\nШимолий Корея Армиясининг матбуот котиби KCNA давлат ахборот агентлиги орқали эълон қилган билдирувда “Раҳбаримиз Ким Чен Ин истаган пайтда қарор қабул қилиши биланоқ, Гуамга ўртача узоқликка учадиган стратегик баллистик ракета билан зарба берилиши мукмин”, деб хабар тарқатди.\nШимолий Корея Армиясининг матбуот котиб ҳужуми Гуамдаги “йирик АҚШ ҳарбий базалари фаолиятини чеклашини” таъкидлади.\nГуам губернатори Эдди Кальво орол ҳар қандай ҳолат учун тайёр эканлигини билдирди.\nГубернатор Оқ уй билан мулоқотда эканлигини, оролдаги хавфсизлик вазияти ўзгартирилмаганини айтди. Гуам оролида тақрибан 163 минг киши истиқомат қилади.\n“Гуам Америка еридир. ... Биз шунчаки ҳарбий муассаса эмасмиз”, деди губернатор\nТрамп аввалроқ Пхеньянни АҚШга таҳдид солишнинг жиддий оқибатлари ҳақида огоҳлантирган эди.\nПрезидентнинг бу огоҳлантиришидан аввал The Washington Post газетасида Пхеньян ўзининг баллистик ракеталарига жойлаштириши мумкин бўлган кичик ядровий каллак ишлаб чиққани ҳақида ҳисобот эълон қилинган эди.\nИюль ойида Шимолий Корея икки қитъалараро баллистик ракетани синовдан ўтказиши ортидан Пхеньян ва Вашингтон ўртасидаги танглик янада кучайди.\nПхеньян ўтказган синовлар ортидан 5 август куни БМТ Хавфсизлик кенгаши Шимолий Кореяга нисбатан кескин санкцияларни қўллаш учун якдиллик билан овоз берди.\nПхеньян эса қуроллар дастури АҚШнинг тажовузига қарши туриш учун зарурлигини айтмоқда. Мамлакат АҚШ ва Жанубий Кореяни ҳарбий машқ ўтказиш орқали минтақадаги тангликни оширишда айблаб келади.\nThe Washington Post мақоласига кўра, ҳозирда Шимолий Кореяда 60 га яқин ядровий қурол бўлиши мумкин.


Германияда миллатчилар қочқинларни депортация қилиш талаби билан намойиш ўтказди\n21 январ 2021, Тошкент вақти: 13:01\nГерманиянинг Хемниц шаҳрида ўтказилган намойиш иштирокчилари.\nГермания шарқидаги Хемниц шаҳрида 27 август куни ўльтраўнгчилар мигрантларга қарши намойиш ўтказди. Намойишга йиғилганлар “Биз одаммиз” ҳайқириғи билан кўча юришлари ўтказдилар.\nНорозилар Германиядан хорижликларни депортация қилишни талаб қилмоқдалар.\nНамойишлар маҳаллий аҳоли вакилларидан бири ўлдирилгани оқибатида бошланиб кетди. Мазкур қотилликда Сурия ва Ироқдан келган қочқинлар гумонланиб қўлга олинган.\nГермания канцлери Ангела Меркель Хемниц шаҳрида миллатчилар томонидан мигрантларга қарши ўтказилган намойишларни қоралади:\n-Биринчидан, якшанбага ўтар кечаси бир одам ўлдирилди. Қотиллар топилди ва қўлга олинди. Бўлиб ўтган воқеа даҳшатлидир. Албатта, биз ва сиз жабрланган томонмиз. Иккинчидан, бу воқеадан сўнг биз қонун устивор бўлган мамлакатда мутлақо йўл қўйиб бўлмайдиган воқеалар содир бўлаётганига гувоҳ бўлиб турибмиз. Бизда намойиш пайтида бошқаларга зўравонлик қилаётган ва одамларни зўравонликка чақираётган шахсларнинг видеолари бор,-деди Меркель.\nНамойиш пайтида норозилар юз кўринишидан осиёлик қочқинларга ўхшаган одамларни калтаклаганлар ва полиция билан тўқнашганлар. Бир неча одам жароҳатлангани хабар қилинди.